text:
Domenie 24 | Otubar 2021 | 944 AGNS de Patrie
Benvignûts “Glesie Furlane” e je un grop di cristians e furlans Cjale...
Ultimis notiziis e avîs
| 2005 | 2002 | 1973 | 1972 | antecedentis |
PUBLICAZIONS e DOCUMENTS
Multimedia
Atris Pajginis
Bibie in linie
Pieri 1
Cjapitul 5
Racomandazions al popul di Diu
5 1 Ur racomandi ai predis ch’a son fra di vualtris, predi ancje jo come lôr, testemoni dai patiments di Crist e a part de glorie ch’e à di pandisi: 2 passêt il trop che us è stât dât in consegne; tignîtlu di voli no par fuarce ma vulintîr, seont Diu; no par un interès vergognôs ma par une brame dal cûr; 3 no fasint i prepotents su lis personis che us son stadis dadis in consegne ma deventant un spieli par dut il trop. 4 E cuant che si pandarà il prin dai pastôrs, o varês la zoe de glorie che no si flapìs.
5 Ancje vualtris mo, zovins, stait sotponûts ai anzians. Vistîtsi di umiltât un par chel altri, parcè che
Diu ur ten dûr ai supierbeôs
ma a di chei che si sbassin ur dà la sô gracie.
6 Pleaitsi duncje sot la man potente di Diu, par che us alci tal moment just 7 e butait in lui ogni vuestri fastidi , parcè che al viôt lui di vualtris. 8 Viodêt di savêsi misurâ e di stâ in vuaite. Il vuestri nemì, il diaul, al baline torator tant che un leon ch’al rugne, smicjant di glotius. 9 Frontaitlu salts in te fede, savint che i vuestris fradis sparniçâts pal mont a patissin lis vuestris stessis passions.
10 Cuant ch’o varês patît un pôc, il Diu di ogni gracie, che us à clamâts a la sô glorie eterne in Crist, us tornarà a meti in pîts, us rinsaldarà, us darà fuarce e tignince. 11 A lui la potence tai secui. Amen!
Salût finâl
12 Us ài scritis chestis pocjis robis par mieç di Silvan, che jo lu riten un fradi fedêl, par dâus spirt e par sigurâus che cheste e je la vere gracie di Diu. Stait grampâts tor di jê! 13 Us salude la comunitât ch’e je stade sielzude come vualtris e ch’e vîf in Babilonie, e ancje Marc, gno fi. 14 Saludaitsi un cul altri cuntune bussade di amôr. Pâs a ducj vualtris ch’o sês in Crist.
Notis:
- 5,1 - La peraule greche (“presbyteroi”) e sta par “anzians”. A son chei che, te glesie, a àn il compit di regi (nô o disìn “predis”). Tal v. 5, Pieri al dopre la stesse peraule par racomandâur ai zovins il rispiet pai plui viei, ch’a puedin jessi tant chei che chei.
- 5,4 - Il grant spieli dal bon pastôr al è simpri e dome Crist (Zn 10).
- 5,5 - Pr 3,34 (LXX).
- 5,7 - Sal 55,23; Sir 2,1-18.
- 5,13 - La glesie ch’e je in Babilonie e je la glesie di Rome.


c: text/html

text:
Servizis demografics on-line
I servizis demografics on-line si puedin doprâ midiant la Cjarte Regjonâl dai Servizis cul portâl INTERPRANA metût a disposizion de Regjon Friûl Vignesie Julie.
I servizis disponibii a permetin di visualizâ e stampâ lis visuris anagrafichis (atuâls e storichis) relativis ae proprie posizion e a chê dai components dal propri nucli familiâr, gjavant fûr i dâts presints te Anagrafe comunâl.
Si pues ancje stampâ i principâi modei di autocertificazion, precompilâts cui dâts che e à la aministrazion comunâl o cu lis informazions inseridis dinamichementri a sisteme dal citadin in funzion dal model domandât.
Jentre in visureanagrafiche.regione.fvg.it

robotstxt: allowed

filter: keep


text:
IL SORELI TE VALÎS
€ 13,00 € 8,00
299 disponibili
BREVE DESCRIZIONE
Storiutis di oms, di animâi, di plantis e di alc altri
Racuelte di sîs contis par fruts di 9-11 agns, che a àn come protagoniscj un cramar, doi dolfins, un frut, une comesse, un lôf, une niule, scrits intun furlan sclet ma une vore siôr di significâts. Cualchi an indaûr lis contis a son stadis argoment di un percors didatic dai Servi di Scena, ancje cu la partecipazion dal autôr, in sîs scuelis de zone colinâr. I disens che a compagnin lis storiis a son il risultât dai incuintris.
Raccolta di sei racconti per bambini di 9-11 anni. Protagonisti un venditore ambulante, un bambino, una commessa, un lupo, una nuvola, in un friulano semplice ma ricco di significati. I racconti sono stati alcuni anni fa argomento di un percorso didattico dei Servi di Scena, anche con la partecipazione dell’autore, in alcune scuole della zona collinare. I disegni che accompagnano le storie sono il risultato di questi incontri.
Descrizione
Alla vigilia di ogni partenza, quando soli ci troviamo davanti al letto su cui poggia la valigia, ci accorgiamo di dover fare una scelta. Da una parte sappiamo che siamo noi il vero contenuto di quella valigia, dall’altra siamo spaventati dall’idea che in quel piccolo spazio non ci staranno mai tutte le cose che vorremmo portarci dietro.
Tra le mani passano maglioni, camicie, calzini… il tempo sembra fermo ma in realtà il viaggio è già iniziato. Si affacciano le attese, le speranze e mille domande cercano una risposta: chi incontrerò lungo la strada? farà freddo? quando potrò ritornare?
Leggere le fiabe di “Il soreli te valîs” è come vivere quel momento. Affrontare i suoni opachi e brillanti di una lingua lontana ma familiare ci conduce in un’altra realtà fatta di storie quotidiane in cui personaggi semplici compiono azioni straordinarie e la natura prende forma umana: il sole conosce il perdono, la nuvola pazzerella diventa responsabile e due delfini imparano ad essere coraggiosi. Sospesi tra la nostra realtà e questo mondo ci sentiamo a casa e al sicuro.
L’incontro tra la penna di Gianni e i pastelli dei bambini ha dato vita a questa raccolta di fiabe: un ponte fra due generazioni che seppur così distanti avranno ora modo di conoscersi meglio.
Paolo Nikli
… Il Soreli nol podè fâ di mancul di riduçâ. Ma lu fasè ae sô maniere, ven a stâi sflandorant dulintor. E il Cramar al scugnì parâsi i voi cul cjapiel par no restâ inceât.
«Va ben», al disè il Soreli in fin. «Che cussì al sei. Vierç la tô valîs.»
E cussì disint, si sbassà su la piche de mont, che e deventà rosse tant che un fier su la fusine dal fari. E ancje il Cramar dai Fruts al fo cjapât dentri di chel bambâ e no i restà nuie altri ce fâ che di slungjâ la valîs e, daurman, sierâle plene di rais…
Il lavôr par chestis flabis no à conossût une gjenesi dome leade ae publicazion di un gnûf libri, ma al è nassût di un autôr, di un grop teatrâl e de volontât di puartâ la esperience dal contâ plui dongje dai letôrs dal futûr. Cussì, cun Gianni, o vin decidût di inmaneâ un progjet indreçât aes scuelis primariis de zone culinâr, dulà che lis flabis a son deventadis materie vive di lavôr e di discussion sul test e su lis tematichis.
Ce che al à caraterizât cheste esperience al è stât il moment dedicât ai zûcs teatrâi coletîfs, che al precedeve la leture: une creazion di un lengaç comun che al faseve sintî ogni frut come part di un grup, che al cjatave sens propit in chest so operâ insieme.
Cui fruts si fevelave su lis leturis e di volte in volte a vignivin fûr riflessions e pinsîrs che dopo si son concretizâts intai disens che a ilustrin i tescj.
L’incuintri dai fruts cun Gianni Gregoricchio al è stât il moment plui biel dal percors, pe pussibilitât che al à ufiert di viodi trope imagjinazion che a àn, e ce domandis che i fruts a volaressin plui dispès podê fâ ai nonos, sui lôr ricuarts, su lis diferencis inte vite di cuant che lôr a jerin zovins, ma salacor no lu fasin par scrupul o parcè che no àn la ocasion.
Pal animatôr o pal gjenitôr-letôr chest lavôr al pues jessi plen di sodisfazions, parcè che al permet di jentrâ in contat cuntun mont interiôr dal frut, stiçât de leture su temis che dispès a rapresentin une esperience disconossude o gnove pai piçui letôrs, che a cjatin intune flabe ricuarts di altris che dopo a deventaran ancje lôr.
Manuela Malisano e Paolo Nikli / Servi di Scena
Recensioni
Ancora non ci sono recensioni.
Be the first to review “IL SORELI TE VALÎS”
Ti potrebbe interessare…
-
CONTIS CUSSÌ pai frutins
Autore / Autôr: Rudyard Kipling
Traduzioni e illustrazioni / Traduzions e ilustrazions: Francesca Gregoricchio
Testo bilingue Inglese / Friulano
Opare uniche tal so gjenar: lis plui bielis storiis di Kipling sui animâi e le nature voltadis par furlan, cul test origjinâl inglês in bande e biei dissens colorâts e divertents.
-
LIS STORIIS DI INGE E BACH
Inge e Bach, i protagoniscj di chestis dodis storiutis, a son doi orsuts ninins e tenars, ma ancje un pôc birbants, come che a son ducj i canais dal nestri marimont…
Ilustrazions di Francesca Gregoricchio
-
INGE E BACH 2 – Gnovis Storiis
Inge e Bach a stan cressint. Come ducj i piçui dal creât ancje lôr a scuvierzin un pôc a la volte che il mont nol finìs a Tarvis: che fûr di cjase e je tant int di cognossi, tancj puescj di visitâ e tantis robis ancjemò di imparâ. E vignarà a un ciert pont fintremai l’ore di cjapâ sù la cartele e lâ a scuele cun chei altris fruts. Ma a restaran simpri doi orsuts, Inge e Bach, ninins e simpatics: jê cul floc colôr di rose e lui cul floc celest.
-
LIS STORIIS DI PIÇUL – La lune e l’aiaron
Piçul al è nassût tal 1980 e tal 2001 al è stât il protagonist di cuatri venturis: al à nadât, al è stât dentri t’un orloi, al à svolât, si è insumiât di besteutis zentilis.
Cjalant la so date di nassite cumò al varès di jessi un om, ma lui al è cressût dome un pôc parcè che al è simpri une vore curiôs, un don di ducj i frutins e che Piçul nol vûl pierdi pe strade.
Cui no si è mai insumiât di fermâ il timp, podê svolâ su la Lune o rivâ a cjatâ di dulà che
al ven fûr l’aiaron?
E cuant che Piçul si met intalcjâf une idee…
Alore, fuarce, lin cun Piçul a vivi chestis dôs gnovis venturis!
La Autôre


text:
Tirôl
Il Tirôl o Tirol (todesc Tirol, talian Tirolo) al è un dai stâts federâts (todesc Bundesländer) tal Jevât de Austrie. Il so teritori al consist inte part austriache de regjon storiche dal Tirôl. La capitâl (todesc Landeshauptstadt) e je Innsbruck (132.000 abitants ce.), altris grandis citâts a son Landeck, Kufstein, Reutte e Schwaz.
Il Tirôl al è praticamentri dividût in dôs parts, clamadis Tirôl setentrionâl e Tirôl orientâl. Il Tirôl setentrionâl al confine a nord cun le Gjermanie (Bavarie), cun il Salisburghês a Jevât, cun le Italie (Provincie di Bolzan, Trentin-Sud Tirôl) e le Svuizare (Cjanton Grisons) tal sud e cun il Vorarlberg a Bonât.
Il Tirôl orientâl al corispuint al distret di Lienz e al confine cule Carintie a Jevât, cule Italie (Provincie di Bolzan, Trentin-Sud Tirôl e Provincie di Belun, Venit) a sud e a Bonât e cun il Salisburghês a nord.
Gjeografie
Il Tirôl al è par grandece il tierç dai stâts federai austriacs, e al è cognossût par lis sôs monts. La so part orientâl e condivît insiemit al stât federâl de Carintie la plui alte mont de Austrie: la Grossglockner (3797 m.)
Storie
Par le storie prime de Prime Vuere Mondiâl, chê de regjon storiche dal Tirôl, viôt la pagjine Tirôl (regjon storiche).
- Cun il Tratât di Saint Germain (1919) il Tirôl (cence la part meridionâl, ven a stai il Sud Tirôl) al devente un dai stâts federâts de Republiche de Austrie.
- Il 12 di Març dal 1938 l'esercit todesc al jentre in Austrie e il Tirôl al ven anetût al Tierç Reich: la part setentrionâl e ven organizade tal distret Tirôl-Vorarlberg, chê orientâl e ven anetude al distret de Carintie.
- 1940 – Cui acuarts tra Mussolini e Hitler i abitants dal Sud Tirôl di lenghe todescje a an di “optâ”: plui di 70.000 personis a emigrin e le metât cirche a si ferme tal Tirôl setentrionâl e ocidentâl.
- 3 di Mai dal 1945 – I americans a rivin a Innsbruck e al ven creât un guvier provisori par il Tirôl.
- Estât 1945 – Il Tirôl setentrionâl al devente part de zone di ocupazion francês; chel orientâl de zone di ocupazion anglês.
- 1947 – Il Tirôl orientâl al ven di gnûf unificât cul setentrionâl.
- 15 di Mai dal 1955 – Il Tratât austriac al ven firmât e le Austrie e torne a jessi libare.
- Daspò la firme dal Tratât il setôr industriâl e chel dal turisim a tachin a svilupâsi e par la fin dai agns '50 a tachin a jessi costruidis impuartantis autostradis.
- 1964 e 1976 – Innsbruck e ospite lis Olimpiadis invernâls.
- Agns '80 – Protestis pai efiets dal trafic e dal turisim sul paesaç e l'ambient.
- Daspò le jentrade de Austrie ta Union Europeane (1995) e le firme dal Tratât di Schengen (1998) il Tirôl al pues colaborâ miôr cun le regjon de altre bande dal Brenar, tant che al si pues ancje fevelâ di Euroregjon Tirôl- Sud Tirôl-Trentin.
Economie
La plui alte concentrazion industriâl a si à inte zone di Innsbruck, e tai distrets di Schwaz, Kufstein e Reutte; talis altris zonis a prevalin impresis mediis o piçulis. Par il distret di Kitzbühel (ma ancje par il Tirôl in gjenerâl) al è une vore impuartant il turisim. Tal Tirôl la agriculture e je in mo un grum impuartante, specialmentri parcè e jude a mantignî in bonis in condizions il paesaç.
Organizazion aministrative
Il Tirôl al è dividût in une citât statutarie (todesc Statutarstadt), che e je Innsbruck (Targhe: I) e 8 distrets (todesc Bezirke):
Situazion politiche
Dal 2008 il governadôr (tod. Landeshauptmann) dal Tirôl al è Günther Platter, dal ÖVP (Österreichische Volkspartei, voltât “Partît popolar austriac”), ma il stât al è ret di une coalizion tra il partît dal governadôr e il SPÖ (Sozialdemokratische Partei Österreichs, il “Partît sociâldemocratic de Austrie).
Dialets
Tal Tirôl a si fevelin soredut dialets dal grup sudbavarês. A vegnin ancje fevelâts dialets che a si svicinin al grup bavarês centrâl; tal Tirol orientâl a puedin sameâ a chei de Pustarie (Sud Tirôl) o de Carintie. In cualchi zone a si fevelin ancje dialets alemans.


text:
… chest al è stât il spirt di chês zornadis…
al jere il 6 di Mai dal 1976 e il Friûl al vignive sdrumât dal taramot, tant che sot di chês ruvinis a jerin cuasi 1000 personis jenfri oms e fantats… ma la dì dopo e jere chenti cetante int pronte a dâ une man… alpins, oms dal esercit, volontaris clamâts adun des parochiis… a vignivin no dome de Italia ma ancje de Austrie, Gjermanie, Americhe… e modon su modon, piere su piere dut al è stât tirât sù di gnûf… dulà ca jerin, cemût ca jerin… daspò 41 agns nô furlans no dismenteìn chei moments e ducj chei che nus an judât… inalore ve culì une poesie dal poete furlan Leonardo Zanier…
L’ORCULAT
Oh se il teremot
al foss un orculat
ingiaulât salvan
fuarton e trist
bon di sdrumâ cence fadia
tors di glescias e storia
e di parâ in masceria’
bicocas e cjascjeî
e come un giôc di cjartas
i paisuts dai cjargnei…
Oh se il teremot
al foss un drâc
platât dismenteât
vivarôs e luscint
che sott via al va sgarfant
ora prescint
par fâ sprofondâ
citâts e marans
e ca e là a so caprici
las cjasas dai furlans
Oh se il teremot
al foss un mazzarot
pelôs grass
vuarp e bigot
ch’al va sdrondenant di nott
cjadenas sui tetts
e quant ch’hai peta
come scorias
las cjapa cun dôs mans
e ‘l para in fruçons
i paîs dai terons…
Massa biel
s’al foss cussì
il teremot
che alora bastaress
di âga santa un spargott
o di San Zorz il spiçott
poesie cjapade fûr de racuelte:
Sboradura e sanc, Nuova Guaraldi, Firenze, 1981
…fuarce Friûl…


text:
Joibe 28 | Otubar 2021 | 944 AGNS de Patrie
Benvignûts “Glesie Furlane” e je un grop di cristians e furlans Cjale...
Ultimis notiziis e avîs
| 2005 | 2002 | 1973 | 1972 | antecedentis |
PUBLICAZIONS e DOCUMENTS
Multimedia
Atris Pajginis
Bibie in linie
Macabeos 1
Cjapitul 11
GJONATE SORESTANT E PRIN PREDI DAI GJUDEUS
Demetri al trionfe su Alessandri Balas
11 1 Il re dal Egjit al tirà dongje trupis, tantis come il savalon ch’al è sul ôr dal mâr, e un grum di nâfs e al cirive di cjapâ cul ingjan il ream di Alessandri par zontâlu al so ream. 2 Al rivà in Sirie cun peraulis di pâs e la int des citâts i spalancavin lis puartis e i levin incuintri, parcè che il re Alessandri, stant ch’al jere so missêr, al veve dât ordin di lâi incuintri. 3 Ma a pene jentrât tune citât, Tolomeu al meteve in ognune trupis par vuardeâle. 4 Cuant che al rivà in Asdod, i mostrarin il templi di Dagon brusât e i borcs dulintor fiscâts, i cadavars sparniçâts ca e là e ce ch’al restave di chei ch’a jerin stâts arsinîts in vuere: ju vevin juste ingrumâts là ch’al veve di passâ il re. 5 I contarin al re ce ch’al veve fat Gjonate, par metilu a mâl, ma il re nol disè une peraule. 6 Gjonate i lè incuintri al re in Jope cun grande pompe e si saludarin un cul altri e a passarin la gnot ventilà. 7 Podopo Gjonate al compagnà il re fint al flum che i disin Eleuter e al tornà in Gjerusalem. 8 Il re Tolomeu al cjapà dutis lis citâts de cueste fint a Seleucie sul mâr e al masanave dome plans di chei triscj ai dams di Alessandri. 9 I mandà mes al re Demetri, che i diserin: “Dai, fasìn un pat jo e te: jo ti darai mê fie, che le à Alessandri, e tu tu regnarâs impen di to pari. 10 Mi soi pintût di vêi dade mê fie, parcè che al à cirût di copâmi”. 11 I gjavà fûr cjacaris parcè che al smicjave di vê il so ream. 12 Sicheduncje i cjolè sô fie e je dè a Demetri. Cussì si distacà di Alessandri e ducj a vignirin a savê ch’a jerin in rotis. 13 Tolomeu al jentrà in Antiochie e si metè sul cjâf la corone de Asie; si metè sul cjâf dôs coronis: chê dal Egjit e chê de Asie. 14 Alessandri in chel fratimp al jere in Cilicie, parcè che si jere rivoltade la int di chê tiere. 15 A pene che Alessandri al vignì a savêlu, al marçà cuintri di lui par tacâlu. Ma Tolomeu, jessût fûr, i lè cuintri cuntun grant esercit e lu batè. 16 Alessandri al scjampà in Arabie par cjatâsi un ripâr e il re Tolomeu al cressè in glorie. 17 L’arabo Zabdiel i cjonçà il cjâf a Alessandri e jal mandà a Tolomeu. 18 Ma ancje il re Tolomeu al murì trê dîs dopo e i siei oms, ch’a jerin tes fuartecis, a forin copâts di altris di lôr ch’a jerin tes stessis fuartecis. 19 E cussì Demetri al deventà re tal an cent e sessantesiet.
Concessions di Demetri II a pro dai gjudeus
20 In chei dîs Gjonate al clamà dongje i oms de Gjudee par cjapâ l’Acre in Gjerusalem e al prontà une vore di machignis cuintri di jê. 21 Alore un pôcs di nemîs dal popul, dute intate, a lerin di corse dal re a contâi che Gjonate al sidiave l’Acre. 22 Sintint une tâl, chel si inrabià, e a pene che si fo sancirât ch’e jere vere, al gjavà il campament e al lè a Tolemaide. Po i scrivè a Gjonate di tirâ vie lis sôs schiriis e di lâi incuintri a Tolemaide plui svelt ch’al podeve par un sclariment. 23 Cuant che Gjonate al cjapà il mes, al ordenà di continuâ a sidiâ e, sielzûts un trop di anzians e di predis, al frontà il pericul di persone. 24 Al cjolè daûrsi arint e aur, vistîts e une vore di altris regâi e al lè dal re a Tolemaide e al cjatà gracie ai siei vôi. 25 Un pôcs di traditôrs dal so popul a tentarin di metilu a mâl, 26 ma il re lu tratà come che lu vevin tratât chei prin di lui e lu onorà denant di ducj i siei amîs. 27 I confermà l’incariche di prin predi e ducj chei altris onôrs ch’al veve prime e al volè ch’al fos segnât fra i prins siei amîs. 28 Gjonate i domandà al re di sfrancjâ la Gjudee des tassis, al impâr des trê toparchiis e de Samarie, e i imprometè tresinte talents. 29 Il re al acetà e i scrivè a Gjonate, in merit, letaris su chest intono:
30 “Il re Demetri al fradi Gjonate e al popul dai gjudeus, salût! 31 Us mandìn ancje a vualtris une copie de letare che i vin scrite a Lastene, nestri parint, sul vuestri cont, par vuestre cognossince. 32 Il re Demetri a so pari Lastene, salût! 33 O vin decidût di bonificâ il popul dai gjudeus, ch’a son nestris amîs e ch’a rispietin i nestris dirits, pal bon trat ch’a àn cun nô. 34 Ur lassìn la paronance de tiere de Gjudee; i trê distrets di Afereme, di Lide e di Ramataim, gjavâts de Samarie, a restin de Gjudee, cun ducj i lôr borcs; a pro di chei ch’a fasin sacrificis in Gjerusalem, o rinunziìn a lis tassis regâls, che il re al cjapave sù li di lôr ogni an, sui prodots de tiere e su lis pomis dai arbui. 35 Di chi indenant ur sparagnìn ducj i nestris dirits su lis decimis e su lis tassis, lis salinis e lis coronis che nus partegnin. 36 Partint di vuê e par simpri, nissun di chescj ordins nol vignarà tirât vie. 37 Cirît partant di fâ une copie di chestis robis e di fâje vê a Gjonate par che le meti su la mont sante, tun lûc che ducj a puedin viodile”.
Rivolte dal esercit cuintri di Demetri II
38 Il re Demetri, viodint che la tiere e jere in pâs sot di lui e che nissun no i faseve cuintri, al mandà vie i soldâts par che ognun al tornàs cjase sô, fale lis trupis forestis che lis veve regonadis a paiament des isulis dai forescj. Alore dutis lis trupis ch’a vevin stât sot dai siei vons, a tacarin a fâi cuintri. 39 Trifon, che prime al jere cun Alessandri, al viodè che i soldâts a bruntulavin cuintri di Demetri e al lè dal arabo Imalcue, ch’al tirave sù Antioc, il frut di Alessandri. 40 Al batè e al tornà a bati che jal consegnàs a lui par metilu re impen di so pari e i contà dut ce ch’al veve fat Demetri e dai soldâts che no podevin viodilu; al restà ventilà un biel pôcs di dîs.
La rivolte e je domade dai oms di Gjonate
41 Gjonate intant al mandà a domandâi al re Demetri di tirâ vie i oms ch’a jerin te Acre in Gjerusalem e chei ch’a jerin ta chês altris fuartecis, parcè che i fasevin vuere a Israel. 42 Demetri i fasè rispuindi a Gjonate: “No fasarai dome chest par te e pal to popul ma ti colmarai te e il to popul di onôrs, a pene che mi capitarà la cumbinazion. 43 Par intant però tu fasis ben a mandâmi oms che si batin par me, parcè che lis mês trupis mi àn implantât”. 44 Gjonate i mandà a Antiochie trê mil oms dai plui fuarts e cuant che a rivarin dal re, il re al fo contenton di viodiju. 45 La int de citât si derin dongje tal cûr de citât, un cent e vincj mil di lôr, e a volevin fâ fûr il re. 46 Il re al lè a parâsi tal palaç, ma la int e veve invadudis lis stradis de citât e a tacavin za a combati. 47 Il re al clamà in jutori i gjudeus e chei a lerin ducj di lui; po si sparniçarin pe citât e ant coparin in chê dì un cent mil di lôr. 48 Podopo i derin fûc a la citât, a rafarin un disordin di robe e a salvarin il re. 49 La int de citât, viodint che i gjudeus a vevin cjapade la citât di parons, si pierderin di coragjo e a berlarin viers dal re vaint: 50 “Slungjinus la tô gjestre e i gjudeus ch’a cessin di combati cuintri di nô e cuintri de citât!” 51 A butarin lis armis e a faserin la pâs. E cussì i gjudeus si alçarin denant dal re e denant di dute la int dal ream, e a tornarin a Gjerusalem cjamâts di robe. 52 Demetri al restà su la sente dal so ream e la tiere, sot di lui, e vivè in pâs. 53 Ma al rineà dut ce ch’al veve dit, si mostrà nemì di Gjonate e nol ricambià i plasês che i veve fats; che anzit lu fasè tribulâ une vore.
Bandonât Demetri, Gjonate si met de bande dal so aversari Antioc VI
54 Dopo di chescj fats, Trifon al tornà cun Antioc, ch’al jere ancjemò fantaçut. Al scomençà a regnâ e si metè sul cjâf la corone. 55 Ator di lui si derin dongje ducj i soldâts che Demetri ju veve mandâts vie e i faserin vuere. Lui al scjampà e al fo batût. 56 Trifon al caturà i elefants e al cjapà Antiochie. 57 Alore il fantaçut Antioc i scrivè a Gjonate: “Ti confermi te incariche di prin predi, ti met sorestant dai cuatri distrets e ti segni fra i amîs dal re”. 58 I mandà copis d’aur e un servizi di taule, e i dè il permès di bevi in copis d’aur, di vistîsi di purpure e di puartâ la fibie d’aur. 59 Al nomenà ancje so fradi Simon comandant de Scjale di Tîr fint ai confins cul Egjit.
Gjonate e Simon a slargjin e a rinsaldin la lôr paronance
60 Gjonate al tacà a passâ fûr par fûr lis tieris dal Oltriflum e dutis lis citâts, e dut l’esercit de Sirie si butà cun lui par combati insieme. Al lè a Ascalone e la int de citât i lè incuintri a fâi onôr. 61 Di li al passà a Gaze, ma la int di Gaze i sierarin lis puartis; lui le cerclà e ur dè fûc ai borcs dulintor e al rafà dut. 62 Alore chei di Gaze a prearin Gjonate che ur dè la gjestre; al cjolè però come ostagjos i fîs dai lôr sorestants e ju mandà a Gjerusalem. Pò al traviersà la regjon fint a Damasc. 63 Gjonate al vignì a savê che i comandants di Demetri a jerin a Cades in Galilee cuntun grant esercit e cul fin di discjolilu di cheste imprese. 64 Al marçà cuntri di lôr, lassant te tiere so fradi Simon. 65 Simon si campà cuintri di Bet-Zur e le cerclà par un grum di dîs sidiantle. 66 Alore lu prearin che ur dès la gjestre e lui ur e dè, ma ju parà fûr, al cjapà la citât e al metè un presidi. 67 Intant Gjonate cul so esercit si jere campât ad ôr dal lât di Gjenezaret e a rivarin denant dì tal plan di Casor. 68 E ve che l’esercit dai forescj al marçave cuintri di lui tal plan, intant che altris a jerin postâts cuintri di lui su pes monts. A vignirin indenant di front di lui 69 e intant ancje chei ch’a jerin platâts a plombarin fûr e a tacarin batae. 70 I oms di Gjonate a scjamparin ducj; no ’nt restà nancje un, dome Matatie fi di Assalon e Gjude fi di Calfi, comandants di schiriis dal esercit. 71 Alore Gjonate si sbregà i vistîts, si butà il pulvin sul cjâf e si butà cu la muse par tiere a preâ. 72 Podopo al tornà a combati cuintri di lôr, ju batè e ju fasè cori. 73 Viodint une tâl, chei che le vevin tovade a tornarin di lui e cun lui ur corerin daûr fint a Cades, là ch’al jere il lôr campament. E ancje lôr si camparin aventi. 74 In chê dì a restarin sul teren un trê mil forescj. Daspò Gjonate al tornà a Gjerusalem.
Notis:
- 11,3 - Il rimpin di Tolomeu al jere di tignîsi pront in câs che lis trupis di Demetri, comandadis di Apoloni, lu tacassin. In realtât però al stave cjapant dutis lis citâts de cueste de Palestine, une par une.
- 11,6 - Un at di deference e ancje di baronade politiche, parcè che lis citâts de cueste a cjalavin di bon voli il re dal Egjit.
- 11,8 - Seleucie sul mâr, fondade di Seleuc I Nicanor dal 301 p.d.C. Al jere il puart de Sirie e il sboc de capitâl, Antiochie, distante un 25 km.
- 11,13 - Stant ai storics, la int di Antiochie si jere rivoltade cuintri di Alessandri e lu veve fat scjampâ in Cilicie, regjon de cueste meridionâl de Asie minôr.
- 11,19 - O sin dal 145 p.d.C. Demetri II al cjapà il non di Nicanor, il “vincidôr”.
- 11,24 - Il gnûf re al veve dute la convenience di tignîsi bogns, oms di valôr come Gjonate, soredut tai prins moments dal so ream. Dit chest, no si pò dineâ che il comandant predi ebreu al jere un om ch’al saveve profitâsi tant dal ben che dal mâl.
- 11,34 - A son bonificâts dome i gjudeus ortodòs e no i gjudeus che si son butâts cui eleniscj o i paians.
- 11,37 - “Tun lûc che ducj a puedin viodile”: lis letaris impuartantis, picadis su la piere o su lastris di bronç, a deventavin document uficiâl, cun valôr di leç.
- 11,45 - Demetri II si jere fat odeâ di ducj pe sô vite sporcje e pe sô crudeltât soredut tai confronts di chei ch’a vevin tradît so pari. In chest i dave cuarde il cretês Lastene (11,31), om cence religjon e cence cussience.
- 11,54 - Antioc al jere il fi di Alessandri Balas; lu veve tirât sù il seic arabo Imalcue (v. 39).
- 11,59 - La Scjale di Tîr al jere un sît a 15 km a misdì di Tîr. I davin chest non parcè che la strade de cueste si rimpinave su pe crete a mieç di scjalins. Vuê al è il confin fra il Liban e Israel.
- 11,64 - I doi fradis a operavin d’acuardi. Gjonate al partìs pe Galilee par frontâ i gjenerâi di Demetri e Simon al reste al comant de regjon de Gjudee.
- 11,68 - L’esercit dai forescj: a son lis trupis mercenariis di Demetri.
- 11,71 - Il prin predi nol podeve sbregâsi i vistîts par resons sôs di famee (Lv 10,6). Si trate duncje di un dolôr par dute la nazion gjudaiche.


text:
EmpatiAR – Mittelfest Cividale Digital 2021
Luca A. d’Agostino
Giorgio Pacorig, musiche – Piano Rhodes, Korg MS 20, devices
Aida Talliente, vôs che e recite, suns, efiets
Marta Cuscunà, vôs che e recite
Antonio Giacomin, ripresis 360 Cinematic VR
Gianluca La Boria, ripresis audio
Great Balls Music (partner tecnico Funktasticstudio), mixaç e mastering
Luca A. d’Agostino, direzion artistiche
Test gjavât fûr in maniere libare di Agane di Angelo Floramo (pal Istitût musicâl Fano di Spilimberc) e di Tiaris di Cividât e de Badie di Rosacis (Istitût di ricercje Achille Tellini)
Produzion Mittelfest 2021 cun Fluido.it, Great Balls Music, Funktasticstudio, Phocus Agency
Si ringracie Zorzettig Vini
Photo © Luca A. d’Agostino/Phocus Agency
“Hanno passi leggeri di piedi timidi e scalzi. L’occhio è selvatico, da gatto di bosco, lunga la diafana mano, che afferra la veste, trattiene nell’ombra chiunque si addentri nel loro mistero, più buio del gorgo che è nero. Si cibano di carne fresca di uomo, meglio se cucciolo, meglio se solo. Non è del cuculo il tormentoso richiamo: ma è il loro triste singhiozzo di pianto. Giurano alcuni di averle intraviste fra tonfi di bianchi lenzuoli, sbattuti su rocce, come facevano un tempo le lavandare; per altri son come una danza che incanta al biancheggiare di luna”. Lis Aganis a son creaturis di un Friûl mitologjic, cuntun podê noturni e trasformant, che al scjampe al voli imprudent dal viandant. Lis Aganis, cu lis lôr nainis e melodiis, a son al centri de esperience di EmpatiaAR di chest an. Il musicist Giorgio Pacorig e lis atoris Aida Talliente e Marta Cuscunà, cu la direzion artistiche di Luca A. d’Agostino, cuntune vision e une scolte in realtât virtuâl, nus fasin lâ dentri fin insot intun univiers multisensoriâl peât ae storie dal Friûl.
Prime assolude
Seconde tape dal progjet bienâl EmpatiaAR – Mittelfest Cividale Digital 2021
Il spetatôr al pues sielzi se fruî in VR dal spetacul dal 2020 o dal 2021
Evento fortemente sconsigliato a persone affette da epilessia, fotosensibili ed a minori di 13 anni
Spetacul cun tocs in lenghe taliane e furlane


text:
-
Prime cjaminade
di Imponzo a Illegio
-
Seconde cjaminade
di Illegio a S.Maria Oltrebut - Caneva/Casanova di Tolmezzo
-
Tierce cjaminade
di Tolmezzo a Cesclans
-
Cuarte cjaminade
di Cesclans a Villa di Verzegnis
-
Cuinte cjaminade
di Villa di Verzegnis a Invillino - Villa Santina
-
Seste cjaminade
di Invillino -VillaSantina a Enemonzo
-
Setime cjaminade
di Enemonzo a Socchieve
-
Otave cjaminade
di Socchieve a Forni di Sotto
-
None cjaminade
di Forni di Sotto a Forni di Sopra
-
Decime cjaminade
di Forni di Sopra a Sauris di Sotto
-
Decime prime cjaminade
di Sauris di Sotto a Rifugio Tenente Fabbro
-
Decime seconde cjaminade
di Rifugio Tenente Fabbro a Sappada
- Decime seconde cjaminade - Variant lungje
-
Decime tierce cjaminade
di Sappada a Prato Carnico
-
Decime cuarte cjaminade
di Prato Carnico a Cella - Ovaro
-
Decime cuinte cjaminade
di Ovaro a Zovello
Seconde cjaminade
Itinerari inte zone plui basse de valade, al va di ribe jù e si davuelç cuasi dut su strade asfaltade, gjavant il toc centrâl, passant tal cûr de plane glaciâl tra la mont Amariane e la mont Strabut. Il percors daspò vê traviersât Tumieç al tocje la Plêf di Sante Marie Oltre But e al torne dentri inte stesse citadine pe tape che e ven dopo, dulà che e je ancje la pussibilitât di passâ la gnot. ....lei inmò
Sunt de tape
Descrizion dal percors
DI DIEÇ A TUMIEÇ - Chest percors si pues frontâlu in dôs manieris: une trate di base che si davuelç dilunc dal font de val, di rive jù, pal plui su strade asfaltade, e une variant plui impegnative, ma cetant panoramiche. La prime cjaminade, che e travierse la plane glaciâl tra la mont Amariane e la mont Strabût, e je fate par ducj, mintri il secont percors, li che si domande un maiôr impen e plui atenzion, al travierse da Est a Ovest la stesse mont Strabût, prin su la strade e po dopo dilunc vie pal Troj de Salve Regina che al mene jù a Tumieç. Dutis dôs lis tratis, prime di rivâ te Plêf di Sante Marie di là de Bût, a jentrin te citadine di Tumieç, dulà che è finìs ancje la cjaminade.
Plêf di Sante Marie Oltrebut
La Plêf di Sante Marie Oltrebût e cjape il non dal lûc dulà che si cjate, ven a stâi di là dal cors de aghe de Bût e intune posizion che e domine su la omonime valade. La origjin de costruzion de glesie e je intor dal VI secul e di in chê volte e à vût une vore di restaurs fintremai al XIX secul. Tal so interni si cjatin doi esemplis di altârs dal Sîs - Sietcent di bûteghe cjargnele. A son, invezit, stât tirâts dentri inte façade i rescj di un preseât altâr, atribuît al scultôr dal Cinccent Giovanni Antonio Pilacorte, dulà che al spiche il rilêf cu la Madone cul Bambin sore dal portâl.
Oraris di viertidure:
La Plêf e je, pal solit, vierte tal fin setemane in Lui, in Avost e tai prins dîs di Setembar. Oltri che in concomitance di eventuâls celebrazions o events, ripuartâts chi daurman.Par chei che a intindessin visitâ la Plêf in altris zornadis/oraris al è pussibil domandâ une viertidure straordenarie , clicant chi


text:
Bant ARLeF pai Ents locâi dai 24 di Setembar
Il gnûf bant de ARLeF, finanziât ancje dal Assessorât regjonâl aes infrastruturis e teritori, al met a disposizion 750 mil Euros par comprâ e par instalâ la segnaletiche verticâl bilengâl talian-furlan su la fonde des normis pe tutele de lenghe furlane.
I beneficiaris dai contribûts a son i ents locâi che a operin tal teritori di lenghe furlane, daûr di ce che al specifiche l’articul 5 de leç regjonâl 15/96.
Cun chescj contribûts, lis Aministrazions a podaran sostituî i cartei stradâi monolengâi cun chei bilengâi, daûr di ce che e previôt la leç regjonâl o sostituî i cartei bilengâi che no son conformis al Codiç de Strade.
Il modul di domande di contribût, si podarà presentâlu des 10.00 dai 24 di Setembar fin aes 10.00 dai 25 di Otubar dal 2021, dome cuntune PEC ae direzion arlef@certgov.fvg.it.


text:
ISCRIZION TE LISTE DAI PRESIDENTS DI SEÇ E DAI SCRUTATÔRS
Descrizion
La Liste des personis idoniis al ufici di president di seç eletorâl al è tignût da la Cancelarie di dutis lis Corts di Apel. Invezit la Liste des personis idoniis al ufici di scrutinadôr di seç eletorâl e je curade dal Comun. I citadins iscrits tes listis eletorâls, in possès dai recuisîts di idoneitât, a puedin domandâ di jessi metûts dentri tes Listis.
A cui isal diret
Personis in possès di chescj recuisîts:
- jessi iscrits tes listis eletorâls dal Comun;
- vê une etât comprendude di 18 e i 70 agns;
- no jessi tes cundizions che a son tal art.38 dal TU 361/57, ven a stâi no jessi: dipendents dal Ministeri dal Interni, Puestis e telecomunicazions e dai Traspuarts; a fâ part des fuarcis armadis in servizi; miedis provinciâi, uficiâi sanitaris o miedis di base; segretaris comunâi o dipendents dai comuns assegnâts o ben comandâts a prestâ servizi li dai uficis eletorâi comunâi;
- titul di studi: diplome di scuele medie superiôr pe iscrizion te Liste dai Presidents; oblic scolastic pe iscrizion te Liste dai scrutinadôrs (licence elementâr par chei nassûts dentri dai 31.12.1951; licence di scuele medie inferiôr par chei nassûts daspò dal 1.1.1952).
Ce covential
- Domande in cjarte semplice sul model disponibil li sportel e sul sît web dal Comun.
Coscj
Nissun.
Indreçâsi a
Servizis demografics. Ufici eletorâl
tel. 0432 993038
pueste eletroniche: elettorale@com-gonars.regione.fvg.it
Lunis - Miercus - Joibe - Vinars 10.00 - 12:30
Martars 8.30 - 12.30 e 14.30 -19.30


text:
Le gnece e jere rivade de Argjentine bielzà da trê setemanis e aromai a someave plui che in cjase sô, ven a stâi che no jere mai in cjase ma simpri fûr. A veve capît subite che jenfri il cjargnel e ‘l spagnûl no ‘nd ere tantis diferencis come jenfri il spagnûl e ‘l talian alore e veve lassât de bande chel triestin che i steve daûr par lâ cun chel cjargnel che te coriere i steve devant. Daspò, si pe tierce volte si jerin cjatâts nâs a nâs, alc al veve di sucedi e al jere sucedût. I trois de Cjargne a son forsit fats a pueste par obleâ chei che van in sù a dî bundì a di chei che vegnin in jù, alore a chel cjargnel i jere bastât dome di spietâ par che jê e torni jù par disi che nol coventave plui di trê voltis par capî che il destin al veve sielzût di metiju insiemi.
Di in chê di a veve lassât i vola-colomba-bianca-vola in rap cui chichirichis dal triestin che forsit al pensave bielzà di vê cjatade une frice pe istât, par scoltâ i cucurucûs fats in marilenghe dal cjargnel che, cul permés di agne Lene, sentimentalmentri, mascedant il tango argjentin cui aiaiaiaiaiiis langurôs dal Messic i cjantave le so passion sot dal barcon.
Po altris nevôts e gnecis a jerin rivâts de Svuizare, de Belgjiche e da Rome e li agne Lene e veve forsit pierdût il fîl cul siera che puarta a di un e sierre la puerta voltât in ferme la porte par no dî la borta o il ferme ta gueule dal plui trist.
Ma une dì a gulizion su Onde Furlane nol passavial justementri la Paloma cjantade par Harry Belafonte, il so cjantant preferît? Li si jerin cjatadis a fâsi confidencis sul cafè con leche, e sui ricuarts. Pôc a pôc, confidence par confidence si jerin contadis dut, o scuasi. Aí, jenfri le venerande etât de agne e lis sôs sedis Viertis, le frute e varès volût dî ae agne che chel puem, si…insome… Ma agne Lene fasint une cimiade cui vôi e un sì cul cjâf, a someave vê bielzà capît e cjalantle lentamentri da sot in sù come par divinâ ce che e veve za fat, prime che ledi a fâ inmò piês i veve dite:
– Viôt dome di stâ atenta a ce che tu fâs jù aventi.
Le frute e veve ridût. Biacemai parcè che sul moment i someave plui a un permés che un avîs di cautele, plui a une benedizion tacite da doprâ i soi atribûts feminins che tignî da cont de sô linie da manichin e si jere tolete vie contente.
Po e jere tornade indaûr ma cence pôre di mascedâ i pinsîrs a veve dite a agne Lene, que tenía que lâ dal miedi porque ella ya no ‘n podeve pin.
Agne Lene, che le spietave su le puarte di cjase, e veve capît e zirantsi par no mostrâ le ironie che e veve tai voi parsore de sô bocje da ridi e veve prometût di menâle tal indoman .
Ae dotoresse le frute a veve scugnût mostrâi dut ma no i veve dite nuie. No vevie bielzà fevelât cun agne Lene? Si. Alore le dotoresse i veve dite che a veve dut a puest ma pe sô etât a veve dome une pirule par femine e no par frute.
– Entonces, que pasa? a veve domandât dreçantsi sù mostrant che ce che veve parsore de cinture al valeve almancul cetant che ce che a veve sot.
– Oh nuia, nol “passa” nuia, a funziona benon e dopo vêi spiegât cemût che e veve di cjoile a veve zontât che a varès cjapât cualchi chilo, ma nuie di grâf, ven a stâi no plui di dîs… Sì, un grum di lôr a saressin finîts sot de cinture ma no veve di dâsi fastidis parcè che di sigûr e veve za viodût un grum di mulis de sô etât cjapâ panze e cûl cence par chest murî di crepecûr…Biacemai a saressin muartis di alcaltri.
– Alcaltri? Algo màs?
Po ben, a ‘nd ere cualchi efiet secondari che forsit al valeve le pene di cognossi ma dopo vê sintût che plui tart a varès podût ancje pierdi une tete no voleve plui sintî nuie altri.
Agne Lene fasint une cimiade ae dotoresse a veve calmât le frute sierantle tai braçs e cuntune bussade sul cerneli i veve dite che e sarès tornade forsit une altre dì e che dopodut no ‘nd ere presse di cambiâ le vite e riscjâ di pierdi… La linia, a veve zontât fruçant une sorecee batintji lis mans sul bas de schene come par dai coragjo.
A si jerin capidis benon. Ma a pene rivadis a cjase le frute si jere cambiade e a jere lade vie. Par screâ i scarpets che veve ricevût da agne Lene. E disé.
Cualchidun, sot sere, passant pal troi dongje de glerie al veve viodût un pâr di scarpets ros in compagnie di doi scarpons e cualchi imprest. Al stave par cjoiu sù ma une vôs che vignive da une cise di là da aghe lu veve fermât.
Juste un moment, par molâ un ostie in triestin. Jerial pussibil? Doi colomps a cjapavin il svual come par fâi capî che i trois de Cjargne a son impenetrabils. A si sa che un grum a van in sù o a van in jù ma nol e dite che cun chei altris il destin nol ti meni di nissune bande.
I scarpets ros
Le gnece e jere rivade de Argjentine bielzà da trê setemanis e aromai a someave plui che in cjase sô, ven a stâi che no jere mai in cjase ma simpri fûr. A veve capît subite che jenfri il cjargnel e ‘l spagnûl no ‘nd ere tantis diferencis come jenfri il spagnûl e ‘l talian alore e veve lassât de bande chel triestin che i steve daûr par lâ cun chel cjargnel che te coriere i steve devant. Daspò, si pe tierce volte si jerin cjatâts nâs a nâs, alc al veve di sucedi e al jere sucedût. I trois de Cjargne a son forsit fats a pueste par obleâ chei che van in sù a dî bundì a di chei che vegnin in jù, alore a chel cjargnel i jere bastât dome di spietâ par che jê e torni jù par disi che nol coventave plui di trê voltis par capî che il destin al veve sielzût di metiju insiemi.
2 coments On I scarpets ros
-
Jaio. I Triestins e àn dome cjacare. I cjargnei invezit e àn buine ….fin a savê fâ cressi il cul e lis tetis des fantatis. Lene? Di zovine i plaseve a cje a jê.
-


text:
Chi siamo
Soggetti attuatori
La Regjon e promôf iniziativis teritoriâls in colaborazion cun:
- Comuns, singui o agregâts;
- Aziendis sanitariis e Aziendis publichis di servizis ae persone;
- Istituzions scolastichis e Universitâts de LiberEtà e de Tierce Etât;
- fuarcis sociâls e associazions di rapresentance des personis anzianis;
- associazions di tutele dai dirits dai consumadôrs e dai utents;
- ents e organizazions che no àn fins di vuadagn, e ancje i sogjets privâts che a operin a cualsisedi titul intai ambits e pes finalitâts de leç.


text:
La Societât Filologjiche Furlane e je, par numar di cors e docents, il prin ent formadôr che si è impegnât te didatiche e te formazion une vore prime de jentrade in vore da lis leçs di tutele de lenghe e de culture furlanis.
I cors di formazion di lenghe e culture regjonâl pai insegnants de scuele furlane a forin inmaneâts di pre Josef Marchet tal secont dopovuere.
Cognossûts e preseâts in maniere particolâr dai furlans a son i cussì clamâts “cors pratics”, che a scomençarin tai agns Otante in gracie de intuizion dal scritôr Aurelio Cantoni (Lelo Cjanton), che di chescj al fo il principâl promotôr, cjatant in pôcs agns amplis adesions, largje difusion in tantis localitâts dal Friûl, grant interès e partecipazion.
Plui indevant, in aplicazion des leçs di tutele (in particolâr cu la leç 482/99), a son stâts po inviâts ancje i cors di formazion di lenghe furlane pal personâl dai ents locâi.
In gracie de sô esperience tal setôr ch’e dure di decenis, la Societât Filologjiche e promôf diviersis ativitâts formativis:
- cors pratics di lenghe furlane, realizâts cu la poie de ARLeF - Agjenzie Regjonâl pe Lenghe Furlane;
- cors di formazion pai insegnants, ricognossûts e increditâts dal Ufici Scolastic Regjonâl;
- lezions e conferencis di aprofondiment e inzornament tes sedis de Societât e tai Comuns dal Friûl;
- cors di formazion par dipendents di ents publics;
- ativitât di traduzion par furlan e revision grafiche par ents publics e privâts, istituzions variis, scuelis e insegnants.
Lis ativitâts formativis de Societât Filologjiche Furlane:
- a son ricognossudis dal Ufici Scolastic Regjonâl dal Friûl Vignesie Julie daûr de Diretive Ministeriâl n. 170 dal 2016 e a costituissin lis unichis ativitâts formativis par personâl docent su la lenghe e su la culture furlane cun incredit ministeriâl;
- a costituissin titul pe iscrizion ae Liste regjonâl dai insegnants cun competencis ricognossudis pal insegnament de lenghe furlane daûr de L.R. 29/2007.
In cheste sezion si pues consultâ la Normative
ch’e rivuarde la tutele e promozion des minorancis linguistichis e de lenghe furlane. Si puedin ancje scuvierzi i Struments
publicâts de Societât Filologjiche par aprofondî e imparâ la lenghe furlane.


text:
Sisteme internazionâl di unitâts
Il Sisteme Internazionâl di Unitâts, scurtât in SI (dal francês Système International d'Unités) al il sisteme di unitâts plui doprât, soredut inte sience, e e je la evoluzion dal sisteme metric decimâl.
Lis unitâts base dal SI a son stadis stabilidis dal Bureau International des Poids et Mesures ("Ufizi Internazionâl dai Pês e Misuris"); a son 7, ben definidis, che, par convenzion, a son consideradis dimensionalmentri indipendentis:
- Il chilogram e la masse dal prototip internazionâl dal chilogram, conservât a Paris.
- Il secont e je la durade di 9.192.631.770 periodis de radiazion corispondent ae transizion tra i doi nivei iperfins dal stât fondamentâl dal atom di cesi 133.
- ampere (A): curint eletriche
- L'ampere e la intensitât di une curint costant che, tignût tra doi condutôrs paralêi, retiliniis e di lungjece infinide, di sezion circolât trascurabil e situâts intal vueit a une distance di un metri di un a chel altri, al produsarà tra chescj condutôrs une fuarce di 2·10–7 newtons par metri di lungjece.
- Il kelvin al è 1/273,16 de temperadure termodinamiche dal pont tripli de aghe.
- Il mol al è la cuantitât di materie di un sisteme che al à tantis entitâts elementârs come i atoms presints in 0,012 kg di carboni 12.
- cjandele (cd): intensitât luminose
- La cjandele e je la intensitât luminose, intune direzion determinade, di une sorzint che emet un rai monocromatic di frecuence 540·1012 Hz e che à une intensitât energjetiche in cheste direzion di 1/683 wat par stereoradiant.
Partint di chestis unitâts base a si podin definî lis unitâts derivadis.
Prefìs[cambie | modifiche il codiç]
A son stâts definîts une serie di prefìs che si podin combinâ cun cualsisei unitât par formâ unitâts derivadis di doprâ par lavorâ plui facilmentri cun ordins di magnitudin superiôrs o inferiôrs.
Cjale ancje[cambie | modifiche il codiç]
Leams esternis[cambie | modifiche il codiç]
- (inglês)(francês) Sît dal Bureau International des Poids et Mesures
- (inglês) Imprest pes conversions


text:
-
Prime cjaminade
di Imponzo a Illegio
-
Seconde cjaminade
di Illegio a S.Maria Oltrebut - Caneva/Casanova di Tolmezzo
-
Tierce cjaminade
di Tolmezzo a Cesclans
-
Cuarte cjaminade
di Cesclans a Villa di Verzegnis
-
Cuinte cjaminade
di Villa di Verzegnis a Invillino - Villa Santina
-
Seste cjaminade
di Invillino -VillaSantina a Enemonzo
-
Setime cjaminade
di Enemonzo a Socchieve
-
Otave cjaminade
di Socchieve a Forni di Sotto
-
None cjaminade
di Forni di Sotto a Forni di Sopra
-
Decime cjaminade
di Forni di Sopra a Sauris di Sotto
-
Decime prime cjaminade
di Sauris di Sotto a Rifugio Tenente Fabbro
-
Decime seconde cjaminade
di Rifugio Tenente Fabbro a Sappada
- Decime seconde cjaminade - Variant lungje
-
Decime tierce cjaminade
di Sappada a Prato Carnico
-
Decime cuarte cjaminade
di Prato Carnico a Cella - Ovaro
-
Decime cuinte cjaminade
di Ovaro a Zovello
Lis tapis de Cjaminade
La cjaminade des Plêfs si davuelç in disevot tapis, cun partence di Dimponç di Tumieç e la rivade a Zui.
Dulinvie dal percors si traviersin paîs di montagne e fonts di vals, valadis, riuçs, turints e alturis tra lis Prealps e lis Alps cjargnelis
Ma soredut, si coleghin e si di discuvierzin lis antighis Plêfs, ae ricercje di un passât, cjamât di spiritualitât e di storie, simpri a strent contat cu la nature.
La trate si disglagne dilunc dai trois vieris de basse mont e dai trois alpins dal CAI. Intal so disvilup a anel di scuasit dusinte chilometris al tocje, lant di Est a Ovest il Venit, par finî, tal so tornâ indaûr, viers soreli jevat, ae Plêf di Sant Pieri di Zui, la antighe “Julium Carnicum” dai romans. Cuntune lungjece medie di 14 chilometris, sù par jù, par cjaminade, il percors al supere, se fat par intîr, un dislivel totâl di rive sù di 8.423 metris.
Lis Plêfs storichis si concentrin, pal plui, inte prime part dal anel, tra Dimponç e For disot. Po dopo si traviersin ancje i trois in cuote ad implen dentri inte nature e localitâts cence Plêfs.
Dispès logadis adalt, su alturis o su spirons dominants, isoladis dal paîs, visibilis di lontan cu lis lôr architeturis semplicis e il cjampanili a flanc, lis Plêfs a jerin inte Ete di mieç lis custodis de identitât dal popul e vuê a son il monument de cristianitât de int alpine di in chê volte.
Il percors al nas tant che un piligrinaç e al è adat ancje aes fameis.
L’itinerari al è marcât di un segn dal troi zâl e de presince di cartelins cul logo e la frece direzionâl o ben di un segn dal troi dal CAI
Su lis modalitâts par tirâ dongje il materiâl informatîf (guidis, cjartinis, gadgets e vie indenant) e par eventuâls inzornaments su lis tratis de cjaminade, su lis localitâts traviersadis, su lis Plêfs, su lis visitis guidadis, su eventuâi acompagnadôrs e par informazions di caratar turistic (ponts di riferiment e altri) si consee di dâ une cjalade ae pagjine cui conseis, ripuartade intal sît presint, che e ten dentri, cun di plui, indicazions utilis a chel che al intint scomençâ la cjaminade o percori une o plui tapis.
Mape de Cjaminade
Liste des tapis
-
Prime cjaminade (di Imponzo a Illegio)
Lungjece: 3.6 km - Timp di percors: 1 oris, 20 minûts
Ambient: Basse Montagne - Dificoltât: Percors Turistic
Si pues lâ in biciclete: No - Si pues lâ a cjaval : No

Itinerari che al coleghe doi paîs e dôs valadis, pôc impegnatîf e une vore panoramic, tal so pont plui adalt – dulà che si cjate la Plêf di Sant Florian – cuntun panorame che al parone lis valadis de But e dal Tiliment e un colp di voli su lis Prealps Cjargnelis. ....lei inmò
-
Seconde cjaminade (di Illegio a S.Maria Oltrebut - Caneva/Casanova di Tolmezzo)
Lungjece: 7.5 km - Timp di percors: 2 oris, 20 minûts
Ambient: Basse Montagne - Dificoltât: Percors Turistic
Si pues lâ in biciclete: Sì - Si pues lâ a cjaval : Sì

Itinerari inte zone plui basse de valade, al va di ribe jù e si davuelç cuasi dut su strade asfaltade, gjavant il toc centrâl, passant tal cûr de plane glaciâl tra la mont Amariane e la mont Strabut. Il percors daspò vê traviersât Tumieç al tocje la Plêf di Sante Marie Oltre But e al torne dentri inte stesse citadine pe tape che e ven dopo, dulà che e je ancje la pussibilitât di passâ la gnot. ....lei inmò
-
Tierce cjaminade (di Tolmezzo a Cesclans)
Lungjece: 9.5 km - Timp di percors: 3 oris, 0 minûts
Ambient: Basse Montagne - Dificoltât: Percors Turistic
Si pues lâ in biciclete: No - Si pues lâ a cjaval : Sì

Traviersant sul imprin la plane dal flum Tiliment, l’itinerari al finìs dentri de fasse des Prealps che e fâs di bariere a la Cjargne viers Sud – Ovest, cu la Plêf di Cesclans che a sô volte e fâs di sentinele e il trasferiment a Cesclans par chei che a àn voie di passâ la gnot. Il percors si vierç e si siere suntune strade asfaltade, ma te part centrâl si davuelç tal bosc, prin suntun troi e dopo suntune stradelute di mont. ........lei inmò
-
Cuarte cjaminade (di Cesclans a Villa di Verzegnis)
Lungjece: 12.2 km - Timp di percors: 5 oris, 0 minûts
Ambient: Basse Montagne - Dificoltât: Percors Turistic
Si pues lâ in biciclete: Sì - Si pues lâ a cjaval : Sì

Cheste tape e permet di traviersâ une zone glaciâl fate in dì di vuê di rilêfs staronzâts par vie des erosions, che a fasin di cuintrifuart a lis Prealps Cjargnelis. Il percors si vierç e si siere suntune strade asfaltade, ma inte part centrâl si davuelç par intîr tal bosc. Di Pusee il panorame si vierç viers il lâc di Verzegnis, po dopo viers la plane dal Tiliment, lis Alps Cjargnelis centrâl e la valade de But. ........lei inmò
-
Cuinte cjaminade (di Villa di Verzegnis a Invillino - Villa Santina)
Lungjece: 8.5 km - Timp di percors: 3 oris, 0 minûts
Ambient: Basse Montagne - Dificoltât: Percors Turistic
Si pues lâ in biciclete: No - Si pues lâ a cjaval : No

Il percors al coleghe doi paîs e si davuelç su clevis plasevulis sot la ombrene di arbui, ven a stâi boscs di conifaris o latifoliis. Intal ultin toc si travierse il flum Tiliment passant di gnûf su la çampe orografiche........lei inmò
-
Seste cjaminade (di Invillino -VillaSantina a Enemonzo)
Lungjece: 10.2 km - Timp di percors: 3 oris, 40 minûts
Ambient: Basse Montagne - Dificoltât: Percors Turistic
Si pues lâ in biciclete: Sì - Si pues lâ a cjaval : Sì

Il percors di davuelç pal plui su strade asfaltade, gjavant il toc centrâl, che al travierse di Sud a Nord un cuel, dant la pussibilitât di gjoldi un biel panorame viers la valade dal Tiliment e viers la valade dal Degano, cun scurts une vore significatîfs sui piçui paîs cjapâts dentri dai doi omonims flums. ........lei inmò
-
Setime cjaminade (di Enemonzo a Socchieve)
Lungjece: 6.1 km - Timp di percors: 2 oris, 20 minûts
Ambient: Basse Montagne - Dificoltât: Percors Turistic
Si pues lâ in biciclete: Sì - Si pues lâ a cjaval : Sì

Un plasevul colegament tra doi paîs cjargnei di valade fra dolcis clevis, cuntune traviersade di minim dislivel su lis culinis morenichis lunc la çampe orografiche dal flum Tiliment, par començâ a tornâ sù planc a planc te omonime valade. ........lei inmò
-
Otave cjaminade (di Socchieve a Forni di Sotto)
Lungjece: 19.6 km - Timp di percors: 6 oris, 30 minûts
Ambient: Basse Montagne - Dificoltât: Percors Ecursionistic
Si pues lâ in biciclete: No - Si pues lâ a cjaval : No

Tape di medie lungjece, a tocs panoramiche che si disvilupe inte nature. Si cjamine in une zone di alturis boschivis, traviersant di soreli a mont a soreli jevât e cun cualchi toc in sù e cualchi toc in jù la çampe dal flum Tiliment. Lant ogni tant su la strade asfaltade, il percors si siere, dut câs, cu la rivade su la strade statâl, dulà che si scugne, stant che no son trois di facil percors, cjapâ la strade statâl par montâ sù su mieçs di traspuart che a puartin a Fors Disot. ........lei inmò
-
None cjaminade (di Forni di Sotto a Forni di Sopra)
Lungjece: 10.8 km - Timp di percors: 3 oris, 15 minûts
Ambient: Basse Montagne - Dificoltât: Percors Turistic
Si pues lâ in biciclete: Sì - Si pues lâ a cjaval : Sì

Tape plasevule che, cun disnivei di pôc cont e travierse prâts antîcs e boscs di zovins, dant la pussibilitât di lâ su chê che un timp (prin de cjarezabil) e jere la zone di colegament tra Fors Disore e Fors Disot. Il percors si davuelç dut intîr inte alte Valade dal Tiliment e al è siôr di aghis, vegjetazions e nemâi. Lis glesiis e lis cjasis di Fors Disore a mertin dal sigûr une visite. ........lei inmò
-
Decime cjaminade (di Forni di Sopra a Sauris di Sotto)
Lungjece: 18.3 km - Timp di percors: 7 oris, 0 minûts
Ambient: Mieze Montagne - Dificoltât: Percors Ecursionistic
Si pues lâ in biciclete: Sì - Si pues lâ a cjaval : No

Itinerari lunc e panoramic, che al da la pussibilitât di colegâ dôs bielis localitâts di montagne, rivant te ridinte localitât di Sauris.. la visite e da la pussibilitât sei di amirâ a un tîr di sclope lis crestis des Dolomitis furlanis, sei di traviersâ lis plui dolcis Alps Cjargnelis, tra i pascui di alture dai doi cjadins di Fors e Sauris. Considerade la lungjece dal percors al è pussibil dividilu in doi dîs, passant la gnot a casere Tragonia, o pûr lâ jù plui in bas, cjapant la sente teleferiche. ........lei inmò
-
Decime prime cjaminade (di Sauris di Sotto a Rifugio Tenente Fabbro)
Lungjece: 15.7 km - Timp di percors: 5 oris, 0 minûts
Ambient: Mieze Montagne - Dificoltât: Percors Ecursionistic
Si pues lâ in biciclete: No - Si pues lâ a cjaval : Sì

Dopo il prin toc di ribe sù, l’itinerari al puarte a fâ une biele traviersade tra boscs e pascs, dant la pussibilitât di cognossi une zone vierte e panoramiche, cun altiplans, siore di vegjetazion alpine, puartant dal cûr di Sauris al confin cul Venit di soreli a mont. ........lei inmò
-
Decime seconde cjaminade (di Rifugio Tenente Fabbro a Sappada)
Lungjece: 21.4 km - Timp di percors: 7 oris, 0 minûts
Ambient: Mieze Montagne - Dificoltât: Percors Turistic
Si pues lâ in biciclete: Sì - Si pues lâ a cjaval : Sì

Itinerari di un ciert impegn fisic, che al da la pussibilitât di traviersâ la zone des Alps Cjargnelis, che a stan a cjaval tra il Friûl e il Venit, in particolâr il trop dai Brentoni e chel des Terze, che e cjape dentri il cjadin di Sapade a soreli a mont. ........lei inmò
-
Decime seconde cjaminade - Variant lungje (di Rifugio Tenente Fabbro a Rif. Fratelli De Gasperi)
Lungjece: 12.4 km - Timp di percors: 4 oris, 30 minûts
Ambient: Mieze Montagne - Dificoltât: Percors Ecursionistic
Si pues lâ in biciclete: No - Si pues lâ a cjaval : No

Cheste variant, cence altri plui alpinistiche e impegnative dal itinerari di base, e da la pussibilitât di cjarezâ la part di soreli a mont des Dolomitis pesarinis. Il percors, come chel di prime, al da la pussibilitât tal stes mût, ma di une difarente angulazion, di cognossi l’aree des Alps cjargnelis che e sta a cjaval tra Friûl e Venit, in particolâr mût il grup dai Bretoni e chel des Terze, che e cjape dentri il cjadin di Sapade a ocident. ........lei inmò
-
Decime tierce cjaminade (di Sappada a Prato Carnico)
Lungjece: 19.3 km - Timp di percors: 7 oris, 30 minûts
Ambient: Mieze Montagne - Dificoltât: Percors Ecursionistic
Si pues lâ in biciclete: No - Si pues lâ a cjaval : No

Percors impegnatîf che, prin al rive intun cjampei viert e po dopo al travierse dolcementri dute la cueste orientâl des Dolomitis pesarinis, regalant un puiûl panoramic viers il sisteme montagnôs di Peralba e Coglians e viers i plui alts paîs cjargnei che a stan su la val Degano. ........lei inmò
-
Decime cuarte cjaminade (di Prato Carnico a Cella - Ovaro)
Lungjece: 13.2 km - Timp di percors: 3 oris, 45 minûts
Ambient: Basse Montagne - Dificoltât: Percors Turistic
Si pues lâ in biciclete: No - Si pues lâ a cjaval : No

Tape di trasferiment di un ciert impegn impegnative che de Val Pesarine e puarte intal cjadin di Davâr, colegant doi tipics paîs de Cjargne di mieç traviersant boscs, e lassant daûr cope lis Dolomitis Pesarinis, e vierzint un scurt viers lis Alps Cjargnelis di mieç, cui monts Zoncolan, Tamai e Arvenis. ........lei inmò
-
Decime cuinte cjaminade (di Ovaro a Zovello)
Lungjece: 12.3 km - Timp di percors: 4 oris, 0 minûts
Ambient: Basse Montagne - Dificoltât: Percors Turistic
Si pues lâ in biciclete: Sì - Si pues lâ a cjaval : Sì

Tape di trasferiment che e domande un medi impegn fisic e e coleghe doi carateristics paîs cjargnei. La trate e je vierte e panoramiche lant di ribe sù viers la alte Val Degano e la Val Pesarine, mintri in te zone di mieç e passe ancje fra i boscs. ........lei inmò


text:
Domenie 24 | Otubar 2021 | 944 AGNS de Patrie
Benvignûts “Glesie Furlane” e je un grop di cristians e furlans Cjale...
Ultimis notiziis e avîs
| 2005 | 2002 | 1973 | 1972 | antecedentis |
PUBLICAZIONS e DOCUMENTS
Multimedia
Atris Pajginis
Bibie in linie
Romans
Cjapitul 8
part dogmatiche
La soluzion finâl
8 1 Ma cumò no esist plui condane par chei ch’a son unîts in Gjesù Crist.
La cjar e il Spirt cu lis rispetivis leçs
2 Di fat la leç dal Spirt de vite in Gjesù Crist ti à sfrancjât de leç dal pecjât e de muart. 3 Ce ch’al jere impussibil pe leç, là che e jere plui debule par colpe de cjar, cumò al è deventât pussibil: Diu, mandant so Fi tune cjar compagne di chê dal pecjât e par parâ jù il pecjât, al à condanât il pecjât inte cjar, 4 par che la justizie de leç si colmàs in nô, in nô che no lin indenant seont la cjar ma seont il Spirt.
5 Di fat chei che a son seont la cjar, a pensin e a smicjin dome a lis robis de cjar; invezit chei che a son seont il Spirt, a pensin e a smicjin dome a lis robis dal Spirt. 6 I pinsîrs e lis bramis de cjar a son la muart; invezit i pinsîrs e lis bramis dal Spirt a son vite e pâs. 7 Parcè che i pinsîrs e lis bramis de cjar a son cuintri Diu: no si sotometin a la leç di Diu e no puedin fâlu. 8 Partant chei che a son te cjar no puedin plasêi a Diu.
9 Vualtris però no sês sot de paronance de cjar ma dal Spirt, dal moment che il Spirt di Diu al è a stâ in vualtris. Se un nol à il Spirt di Crist, nol è dai siei. 10 Ma se Crist al è in vualtris, il cuarp al è muart par colpe dal pecjât, ma il Spirt al è vite par vie de justificazion. 11 Alore se il Spirt di chel che al à resussitât Gjesù dai muarts al è a stâ in vualtris, chel ch’al à resussitât Gjesù Crist de muart ur darà la vite ancje ai vuestris cuarps distinâts a la muart e lu fasarà in fuarce dal Spirt ch’al è a stâ in vualtris.
12 Sicheduncje, fradis, no sin in debit cu la cjar, in mût di vivi seont la cjar. 13 Di fat se o vivarês seont la cjar o murarês. Se invezit cul Spirt o copais lis oparis dal cuarp, o vivarês.
14 Ducj chei che si fasin guidâ dal Spirt di Diu, chei li a son fîs di Diu. 15 Di fat no vês cjapât un spirt di sotanance, in mût di scugnî tornâ a vivi inte pôre, ma o vês cjapât il spirt di fîs di anime e midiant di lui o berlìn: “Abà, Pari!”. 16 Ancje il Spirt al testemonee al nestri spirt che nô o sin fîs di Diu. 17 Se o sin fîs, o sin ancje erêts, erêts di Diu, erêts insieme cun Crist, dal moment che, se o patìn cun lui, al è par che o podìn jessi glorificâts insieme cun lui.
La situazion di cumò e la glorie a vignî
18 Di fat o pensi che i patiments di chest timp culì no son di meti a confront cu la glorie che si palesarà in nô.
19 Ancje lis robis creadis a spietin spasimant la manifestazion dai fîs di Diu. 20 Di fat lis robis creadis a son stadis sotometudis al nuie dal pecjât – no par volontât lôr ma di chel che lis à sotometudis – cu la sperance 21 che ancje lôr a saran sfrancjadis de coruzion par vê la libertât de glorie dai fîs di Diu. 22 O savìn che dutis lis robis creadis a gemin e a patissin insieme, fint a chest moment, lis dois dal part. 23 No dome lôr ma ancje nô, che o vin il prin don dal Spirt, o gemìn dentri vie spietant di jessi fats fîs di anime, riscatâts tal nestri cuarp. 24 Di fat o sin stâts salvâts inte sperance; ma une sperance che si le viôt no je plui sperance: di fat cui sperial ce che al viôt za? 25 Ma se nô o sperìn ce che no viodìn, lu spietìn cence mai molâ.
26 Te stesse maniere ancje il Spirt nus dà une man e nus jude te nestre debolece; di fat no savìn nancje nô ce ch’al va ben domandât, ma al è propit il Spirt ch’al pree par nô cun gemits che no si rive a contâju. 27 Ma chel ch’al stage i cûrs, al sa ce ch’al pense e al brame il Spirt, parcè che al domande pai sants seont il volê di Diu.
28 Par altri o savìn che, par chei che i vuelin ben a Diu, dut al jude a lâ a finîle in ben, par chei che a son stâts clamâts seont il plan di Diu. 29 Parcè che chei che za prime al veve cognossût, ju à ancje predistinâts a jessi compagns dal stamp di so Fi, par ch’al fos il fi primarûl framieç di tancj fradis. 30 Chei po ch’al à predistinâts, ju à ancje clamâts; chei ch’al à clamâts, ju à ancje justificâts; chei ch’al à justificâts, ju à ancje glorificâts.
Sigurece, fidance, sperance fondadis sul amôr di Diu
31 Denant di chestis robis ce vino mo di dî? Se Diu al è par nô, cui si metaraial cuintri di nô? 32 Lui che nol à sparagnât nancje so Fi, ma lu à dât vie in sacrifici par ducj nô, cemût no nus regalaraial dut, insieme cun lui? 33 Cui tiraraial fûr cantins cuintri di chei che Diu al à sielzûts? Diu, che ju justifiche? 34 Cui ju condanaraial? Gjesù Crist, ch’al è muart o, miôr, resussitât, lui ch’al sta sentât a la gjestre di Diu, lui ch’al pree par nô?
35 Cui rivaraial a distacânus dal amôr che Crist al à par nô? La tribulazion, la pôre, la persecuzion, la fan, la nuditât, i pericui, la spade? 36 Propit come ch’al è scrit:
Par colpe tô nus copin di un continui,
tant che pioris di macel nus tratin.
37 Ma in dutis chestis robis nô o stravincìn in fuarce di chel che nus à volût ben. 38 Di fat o soi sigûr che ni muart, ni vite, ni agnui, ni potencis dai agnui, ni cumò, ni avignî, 39 ni altecis, ni profonditâts, ni nissun’altre robe creade no rivarà par mai a distacânus dal amôr che Diu al à par nô, in Crist Gjesù nestri Signôr.
Notis:
- 8,4 - La “cjar” e il “spirt”, par Pauli, a son simpri un cuintri di chel altri. La cjar e à colegance cul pecjât, il Spirt cun Crist ch’al à vinçût il pecjât.
- 8,10 - Si trate de cuintriposizion di fonde: cjar cuintri spirt, pecjât cuintri justizie, muart cuintri vite. Chi no ’nd è puest par cumbinaments.
- 8,18 - Al è come un scriul di gjonde: ce ch’o patìn a son cagneris in confront de vitorie, che le vin za in man midiant de fede in Crist resurît.
- 8,19 - Lis robis di chest mont, peadis cuintri voe cu la decadence dal om, a sintin i sgrisui de glorie, che ancje lôr a varan part dutune cul om e cul so cuarp. Si trate di une salvece “cosmiche”, ch’e cjape dentri dut e ducj.
- 8,28 - Diu al sa prin, al distine daûr dal plan ch’al à inmaneât di simpri, al sielç, al justifiche e al glorifiche.
- 8,36 - Sal 44,23.


text:
"Art in Cort" 2021, joibe ai 26 di Avost un gnûf apontament cuntun altri protagonist dal premi San Simon
In program un dialic tra Gianluca Franco e Walter Tomada
La rassegne culturâl “Art in Cort” al so prin an di vite e va dilunc cuntun altri apontament une vore interessant inte suaze dal cicli di incuintris dal titul “San Simon in Cort”, une iniziative pensade par presentâ al public i scritôrs che a àn vinçût il premi San Simon, ven a stâi il plui impuartant premi leterari in lenghe furlane.
Il gjornalist Walter Tomada si confrontarà duncje cun Gianluca Franco, scritôr che inte edizion dal 2020 al è rivât prin te sezion dedicade ai romançs cu la opare "See the Sky about to rain - Balade pai timps di ploie".
L'incuintri si davuelzarà joibe ai 26 di Avost aes 7 sot sere, inte cort di Palaç Mantica in vie Manin 18 a Udin, dulà che e à sede la Societât Filologjiche Furlane, che e inmanee e coordene la manifestazion.
La jentrade al incuintri e je sore nuie e fin a esauriment dai puescj disponibii, in câs di brut timp l'event si tignarà intal salon di onôr di Palaç Mantica. Par vê plui informazions si pues clamâ il numar 0432 501598 o pûr scrivi ae direzion di pueste eletroniche info(at)filologicafriulana.it.


text:
Strasburc, al 1 di Novembar dal 1995
I Stâts membris dal consei di Europe e chei altris Stâts, firmataris di cheste Convenzion di suaze,
- calcolant che il fin dal Consei di Europe al è di fâ che e sedi une plui grande union tra i siei membris par protezi e par rivâ ai ideâi e ai principis che a rapresentin il lôr patrimoni comun;
- ***desiderant che un dai mieçs par rivâ a un tant e sedi la protezion e ancje il disvilup dai dirits dal om e des libertâts fondamentâls;
- desiderant di dâ efiet ae Declarazion dai Cjâfs di Stât e di Guvier dai Stâts Membris dal Consei di Europe fate a Viene ai 9 di Otubar dal 1993;
- determinâts a protezi la esistence des minorancis nazionâls tai lôr teritoris;
- calcolant che i fats de storie europeane a àn dimostrât che la protezion des minorancis nazionâls e je essenziâl pe stabilitât, pe sigurece democratiche e pe pâs dal continent;
- calcolant che une societât che si vûl pluraliste e pardabon democratiche e à di no dome rispietâ la identitât etniche, culturâl, linguistiche e religjose di ogni persone che e fâs part di une minorance nazionâl ma ancje di creâ cundizions justis che i permetin di esprimi, di mantignî e di disvilupâ cheste identitât,
- calcolant che la creazion di un clime di tolerance e di dialic e covente par permeti ae diversitât culturâl di jessi origjin e fatôr no di division, ma ben di inricjiment par ogni societât;
- calcolant che la realizazion di une Europe tolerante e prospare no dipint dome de cooperazion tra Stâts ma si fonde suntune cooperazion transfrontaliere tra coletivitâts locâls e regjonâls che no prejudichi la costituzion e la integritât teritoriâl di ogni Stât;
- In considerazion de Convenzion pe Protezion dai Dirits dal Om e des Libertâts fondamentâls e dai siei protocoi;
- In considerazion dai impegns su la protezion des minorancis nazionâls tignûts dentri tes convenzions e tes declarazions des Nazions Unidis e ancje tai documents de Conference su la sigurece e su la cooperazion in Europe, in particolâr chel di Copenhagen dai 29 di Jugn dal 1990.
- Determinâts a definî i principis di rispietâ e i oblics che a ‘ndi derivin par garantî, dentri tai Stâts membris e ta chei altris Stâts che a deventin Parts di chest strument, la protezion efetive des minorancis nazionâls e dai dirits e des libertâts des personis che a fasin part di chestis minorancis daûr di ce che al è disponût de leç e rispietant la integritât teritoriâl e la sovranitât dai stâts;
- Determinâts a meti in vore i principis pandûts in cheste Convenzion di suaze par mieç di legjislazions statâls e di politichis governativis justis, a àn convignût cussì:
Sezion I
Articul 1
La protezion des minorancis nazionâls e dai dirits e des libertâts des personis che a fasin part di chestis minorancis e jentre ad in plen te protezion internazionâl dai dirits dal om e duncje e torne dentri tal cjamp de cooperazion internazionâl.
Articul 2
Lis normis di cheste Convenzion di suaze a saran aplicadis in buine fede, intun spirt di comprension e di tolerance e ancje rispietant i principis di di relazions civîls tra vicinants, di relazions di amistât e di cooperazion tra i Stâts.
Articul 3
1. Ogni persone che e fâs part di une minorance nazionâl e à dirit di sielzi cun libertât se jessi tratade o no tratade tant che membri di chê minorance e nissun disvantaç al varà di risultâ di cheste sielte o dal esercizi dai dirits che i son leâts.
2. Lis personis che a fasin part di minorancis nazionâls a puedin esercitâ in maniere individuâl e in comunitât cun altris personis i dirits e lis libertâts che a derivin dai principis pandûts in cheste Convenzion di suaze.
Sezion II
Articul 4
1. Lis Parts si impegnin a garantî a ogni persone che e fâs part di une minorance nazionâl il dirit ae paritât devant de leç e a une compagne protezion di bande de leç. Par un tant, e je improibide ogni discriminazion fondade su la apartignince a une minorance nazionâl.
2. Lis parts si impegnin a cjapâ, se dal câs, misuris justis par promovi in ducj i setôrs de vite economiche, sociâl, politiche e culturâl la paritât complete e efetive tra lis personis che a fasin part di une minorance nazionâl e chês che a fasin part de maiorance. A chest rivuart, a tignaran cont come che al covente des cundizions specifichis des personis che a fasin part di minorancis nazionâls.
3. Lis misuris cjapadis in conformitât cul paragraf 2 no son calcoladis tant che ats discriminatoris.
Articul 5
1. Lis parts si impegnin a promovi cundizions che a permetin aes personis che a fasin part di minorancis nazionâls, di tignî e di disvilupâ la lôr culture e di mantignî i elements essenziâi de lôr identitât tant che la religjon, la lenghe, lis tradizions e il patrimoni culturâl.
2. Simpri restant buinis lis misuris cjapadis intune politiche gjenerâl di integrazion, lis Parts si astegnin di ogni politiche o prassi che e ciri di assimilâ personis che a fasin part di minorancis nazionâls cuintri de lôr volontât, e a difindin chestis personis di ogni azion che e sburti a cheste assimilazion.
Articul 6
1. Lis Parts a sostignaran il spirt di tolerance e un dialic interculturâl, e a cjaparan misuris efetivis par promovi il rispiet e la comprension e ancje la cooperazion tra dutis lis personis che a vivin tal lôr teritori, - cence tignî cont de lôr identitât etniche, culturâl, linguistiche o religjose, in particolâr tal setôr de istruzion, de culture e dai mieçs di informazion.
2. Lis Parts si impegnin a cjapâ ogni buine misure par protezi lis personis che a podaressin jessi vitimis di menacis o di ats di discriminazion, di ostilitât o di violence par vie de lôr identitât etniche, culturâl, linguistiche o religjose.
Articul 7
Lis Parts a garantiran che par ogni persone che e fâs part di une minorance nazionâl a sedin rispietâts i dirits ae libertât di riunion pacifiche, ae libertât di associazion, ae libertât di espression e ae libertât di pinsîr, di cussience e di religjon.
Articul 8
Lis parts si impegnin a ricognossi a ogni persone che e fâs part di une minorance nazionâl il dirit di professâ la sô religjon o lis sôs convinzions, e ancje il dirit di creâ istituzions religjosis, organizazions e associazions.
Articul 9
1. Lis Parts si impegnin a ricognossi che il dirit ae libertât di espression di ogni persone che e fâs part di une minorance nazionâl al compuarte la libertât di opinion e la libertât di vê e di comunicâ informazions o ideis te sô lenghe minoritarie, cence che e sedi interference di une autoritât publiche e cence cjalâ lis frontieris. Lis Parts, tal lôr ordenament legjislatîf, a fasaran in mût che lis personis che a fasin part di une minorance nazionâl no sedin discriminadis par ce che al tocje l'acès ai mieçs di informazion.
2. Il paragraf 1 nol impedìs aes Parts di someti a un regjim di autorizazion no discriminatori e fondât su criteris obietîfs, lis emitentis radiofonichis e televisivis o lis impresis cinematografichis.
3. Lis Parts no metaran impediments ae fondazion e al ûs di mieçs di stampe di bande di personis che a fasin part di minorancis nazionâls. Te suaze legâl des emitentis radiofonichis e televisivis a concedaran aes personis che a fasin part di minorancis nazionâls, in dute la misure dal pussibil e in considerazion des disposizions dal prin paragraf, la pussibilitât di meti sù e di doprâ mieçs di informazion lôr.
4. Tal lôr sisteme legjislatîf, lis Parts a cjaparan juscj proviodiments par judâ lis personis che a fasin part di minorancis nazionâls a vê acès ai mieçs di informazion, par promovi la tolerance e par permeti il pluralisim culturâl.
Articul 10
1. Lis Parts si impegnin a ricognossi a ogni persone che e fâs part di une minorance nazionâl il dirit di doprâ cun libertât e cence impediments la sô lenghe minoritarie in privât e in public, a vôs e par scrit.
2. Tes zonis gjeografichis dulà che personis che a fasin part di minorancis nazionâls a son a stâ par tradizion o in numar sostanziâl, tal câs che chestis personis a 'ndi fasin domande e simpri che la domande e corispuindi a une dibisugne efetive , lis Parts a fasaran in mût di realizâ in dut ce che a puedin lis cundizions che a permetin di doprâ la lenghe minoritarie tes relazions tra chestis personis e lis autoritâts aministrativis.
3. Lis Parts si impegnin a garantî il dirit di ogni persone che e fâs part di une minorance nazionâl di jessi informade tal tiermin plui curt e intune lenghe che e capissi, dai motîfs dal so arest, de nature e de cause de acuse che i ven indreçade, e ancje di difindisi in cheste lenghe, se al covente cu la assistence gratuite di un interprete.
Articul 11
1. Lis Parts si impegnin a ricognossi a ogni persone che e fâs part di une minorance nazionâl il dirit di doprâ i siei nons e il so cognon patronimic*** te lenghe minoritarie e ancje il so dirit al lôr ricognossiment uficiâl, daûr des modalitâts previodudis dal ordenament di chestis Parts.
2. Lis Parts si impegnin a ricognossi a ogni persone che e fâs part di une minorance nazionâl il dirit di meti in public, te sô lenghe minoritarie, insegnis, scritis e altris informazions di caratar privât.
3. Tes regjons là che par tradizion al è a stâ un numar sostanziâl di personis che a fasin part di une minorance nazionâl, lis Parts, tal lôr sisteme legjislatîf e in câs ancje cun acuardis cun altris Stâts, a fasaran ogni sfuarç, in considerazion des lôr cundizions specifichis ***par picjâ ancje te lenghe minoritarie lis denominazions tradizionâls locâls, i nons des stradis e chês altris indicazions topografichis destinadis al public tal câs che e sedi une domande suficiente e par chês indicazions.
Articul 12
1. Lis Parts, se al covente, a cjaparan misuris tal setôr de istruzion e de ricercje par promovi la cognossince de culture, de storie, de lenghe e de religjon des lôr minorancis nazionâls e de maiorance.
2. In chest contest lis Parts a furniran in particolâr justis oportunitâts di formazion pai insegnants e ancje par ce che al tocje l'acès ai tescj scolastics e a judaran i contats tra students e insegnants di comunitâts diviersis.
3. Lis Parts si impegnin a promovi la paritât di oportunitâts pes personis che a fasin part des minorancis nazionâls par ce che al tocje l'acès ae istruzion a ducj i nivei.
Articul 13
1. Tal lôr sisteme di istruzion lis Parts a ricognossin aes personis che a fasin part di une minorance nazionâl il dirit di meti sù e di gjestî i lôr istitûts privâts di insegnament e di formazion.
2. L'esercizi di chest dirit nol compuarte nissun oblic finanziari pes Parts.
Articul 14
1. Lis Parts si impegnin a ricognossi a ogni persone che e fâs part di une minorance nazionâl il dirit al aprendiment de sô lenghe minoritarie.
2. Tes zonis gjeografichis dulà che personis che a fasin part di minorancis nazionâls a son a stâ par tradizion o in numar sostanziâl, tal câs che e sedi une domande suficiente, lis Parts a fasaran in mût, par ce che pussibil e dentri tal lôr sisteme di istruzion, che lis personis che a fasin part di chestis minorancis a puedin imparâ la lenghe minoritarie o vê un insegnament in cheste lenghe.
3. Il paragraf 2 di chest articul al sarà aplicât cence prejudizi dal aprendiment de lenghe uficiâl o dal insegnament in cheste lenghe.
Articul 15
Lis Parts si impegnin a creâ lis cundizions che a coventin pe partecipazion efetive des personis che a fasin part di minorancis nazionâls ae vite culturâl sociâl e economiche, e ancje ai afârs publics, in particolâr a chei che ju rivuardin.
Articul 16
Lis Parts no cjaparan misuris che a modifichin lis proporzions de popolazion in zonis gjeografichis li che a son a stâ personis che a fasin part di minorancis nazionâls, in mût di prejudicâ i dirits e lis libertâts che a derivin dai principis pandûts in cheste Convenzion di suaze.
Articul 17
1. Lis Parts si impegnin a no interferî cul dirit des personis che a fasin part di minorancis nazionâls di fissâ e di mantignî, cun libertât e in pâs, contats al di là des frontieris cun personis che a vivin in mût regolâr in altris Stâts in particolâr cun personis che a àn in comun la identitât etniche, culturâl, linguistiche o religjose, o un patrimoni culturâl.
2. Lis Parts si impegnin a no fâi cuintri al dirit des personis che a fasin part di minorancis nazionâls di partecipâ ai lavôrs di organizazions no governativis a nivel sedi nazionâl che internazionâl.
Articul 18
1. Lis Parts si sfuarçaran di strenzi, li che al coventi, acuardis bilaterâi e multilaterâi cun altris Stâts, in particolâr cui Stâts dongje, par garantî la protezion des personis che a fasin part des minorancis nazionâls interessadis.
2. Se dal câs, lis Parts a cjaparan proviodiments juscj par sburtâ la cooperazion transfrontaliere.
Articul 19
Lis Parts si impegnin a rispietâ e a meti in vore i principis di cheste Convenzion di suaze fasint dome lis limitazions, i staronzaments o lis deroghis previodudis tai struments juridics internazionâi in particolâr te Convenzion pe Protezion dai Dirits dal Om e des Libertâts fondamentâls, cui siei Protocoi, te misure che a rivuardin i dirits e lis libertâts che a derivin di chescj principis.
Sezion III
Articul 20
Tal esercizi dai dirits e des libertâts che a derivin dai principis di cheste Convenzion di suaze, lis personis che a fasin part di une minorance nazionâl a rispietin la legjislazion dal lôr stât e i dirits di chei altris in particolâr chei des personis che a fasin part de maiorance o di altris minorancis nazionâls.
Articul 21
Nissune des normis di cheste Convenzion di suaze e sarà interpretade tal sens di implicâ par cualsisei individui il dirit a fâ une ativitât o a fâ ats che a van cuintri dai principis fondamentâi dal dirit internazionâl, in particolâr cuintri de paritât sovrane, de integritât teritoriâl e de indipendence politiche dai Stâts.
Articul 22
Nissune disposizion di cheste Convenzion di suaze e sarà interpretade tal sens di limitâ o di prejudicâ i dirits dal om e lis libertâts fondamentâls dal câs ricognossudis des leçs des Parts o daûr des normis di ogni altre convenzion firmade di une Part.
Articul 23
I dirits e lis libertâts che a derivin dai principis di cheste Convenzion di suaze, te misure che a son sot disposizions che a corispuindin ae Convenzion pe Protezion dai Dirits dal Om e des Libertâts Fondamentâls e cui siei Protocoi si varà di calcolâju conformis cun chês disposizions.
Sezion IV
Articul 24
1. Il Comitât dai Ministris dal Consei di Europe al controle e al sta daûr de metude in vore di cheste Convenzion di suaze di bande des Parts.
2. Lis Parts che no son membris dal Consei di Europe a parteciparan al mecanisim di metude in vore cun modalitâts di determinâ.
Articul 25
1. Dentri dal tiermin di un an tacant de jentrade in vore di cheste Convenzion di suaze par une Part, cheste Part i mande al Segretari Gjenerâl dal Consei di Europe informazions completis sui proviodiments legjislatîfs e di altri gjenar che al varà cjapât par dâ efiet ai principis di cheste Convenzion di suaze.
2. Po dopo, ogni Part i mandarà al Segretari Gjenerâl, a dadis regolârs e ogni volte che il Comitât dai Ministris a 'ndi fasi domande, ogni altre informazion su la metude in vore di cheste Convenzion di suaze.
3. Il Segretari Gjenerâl al trasmet al Comitât dai Ministris ogni informazion comunicade daûr di chest articul.
Articul 26
1. Tal valutâ la justece des misuris cjapadis des Parts par dâ efiet ai principis di cheste Convenzion di suaze, il Comitât dai Ministris al varà dongje un Comitât consultîf che i siei membris a vedin une competence ricognossude tal cjamp de protezion des minorancis nazionâls.
2. La composizion di chest comitât consultîf e ancje lis sôs proceduris a son fissadis dal Comitât dai Ministris tal tiermin di un an tacant de jentrade in vore di cheste Convenzion di suaze.
Sezion V
Articul 27
Cheste Convenzion di suaze e je vierte ae firme dai Stâts membris dal Consei di Europe. Fintremai ae date che e jentre in vore, la Convenzion e je vierte ancje ae firme di cualsisei altri Stât invidât a firmâ dal Comitât dai Ministris. Cheste e passarà sot ratifiche, acetazion o aprovazion. I struments di ratifiche, di acetazion o di aprovazion a saran lassâts li dal Segretari Gjenerâl dal Consei di Europe.
Articul 28
1. Cheste Convenzion di suaze jentrarà in vore il prin dì dal mês dopo de scjadince di un timp di trê mês dopo de date che i dodis Stâts membris dal Consei di Europe a varan dât il lôr consens a jessi Parts de Convenzion di suaze daûr des disposizions dal articul 27.
2. Par ogni Stât membri che intun secont moment al manifestarà il so consens a jessi part de Convenzion di suaze, cheste ultime e jentrarà in vore il prin dì dal mês dopo de scjadince di un timp di trê mês dopo de date di dipuesit dal Strument di ratifiche, di acetazion o di aprovazion.
Articul 29
1. Dopo de jentrade in vore di cheste Convenzion di suaze e dopo de consultazion dai Stâts contraents, il Comitât dai ministris dal Consei di Europe al podarà invidâ a aderî a cheste Convenzion di suaze, cun decision cjapade cu la maiorance previodude tal articul 20.d dal Statût. dal Consei di Europe, ogni Stât no membri dal Consei di Europe che, ancje se al jere stât invidât a firmâle in conformitât cu lis disposizions dal articul 27, no lu vedi ancjemò fat, e ogni altri Stât no membri.
2. Par ogni Stât che al aderìs, la Convenzion di suaze e jentrarà in vore il prin dì dal mês dopo dal scjadê di un timp di trê mês dopo de date di dipuesit dal strument di adesion li dal Segretari Gjenerâl dal Consei di Europe.
Articul 30
1. Ogni Stât al pues, tal at de firme o dal dipuesit dal so strument di ratifiche, di acetazion o di aprovazion o di adesion, designâ il teritori o i teritoris che al à sot e là che lis relazions internazionâls a saran ogjet di cheste Convenzion di suaze.
2. Ogni Stât al pues, in ogni altri moment dopo, cuntune declarazion indreçade al Segretari Gjenerâl dal Consei di Europe slargjâ la aplicazion di cheste Convenzion di suaze a ogni altri teritori segnât te declarazion. La Convenzion di suaze e jentrarà in vore par chest teritori il prin dì dal mês dopo dal scjadê di un timp di trê mês dopo de date di riceviment de declarazion di bande dal Segretari Gjenerâl.
3. Ogni declarazion dade a norme dai doi paragrafs prime e podarà ritirade par ogni teritori segnât in cheste declarazion, cuntune notifiche indreçade al Segretari Gjenerâl. Il recès al varà efiet il prin dì dal mês dopo dal scjadê di un timp di trê mês dopo de date di riceviment de notifiche di bande dal Segretari Gjenerâl.
Articul 31
1. In cualsisei moment ogni Part e pues denunziâ*** cheste Convenzion di suaze cuntune notifiche indreçade al Segretari Gjenerâl dal Consei di Europe.
2. La denunzie*** e varà efiet il prin dì dal mês dopo dal scjadê di un timp di sîs mês dopo de date che i Segretari Gjenerâl al varà ricevût la notifiche.
Articul 32
Il Segretari Gjenerâl dal Consei di Europe al notificarà ai Stâts membris dal Consei, a chei altris Stâts firmataris e a ogni Stât che al à aderît a cheste Convenzion di suaze: a ogni firme;
b il dipuesit di ogni strument di ratifiche, di acetazion, di aprovazion o di adesion;
c ogni date di jentrade in vore di cheste Convenzion di suaze in conformitât cui siei articui 28, 29 e 30;
d ogni altri at, notifiche o comunicazion in teme cun cheste Convenzion di suaze
I sotscrits, autorizâts par un tant cemût che al covente, a àn firmât cheste Convenzion di suaze.


text:
Antartic
L'Antartic al è il continent plui meridionâl de Tiere, logât ator dal Pôl sud. Si cjate intal emisferi sud, pe grant part a sud dal circul antartic, e al è circondât dal Ocean meridionâl. Cun 14.4 million km², al è il cuint continent plui larc come superficie, daspò di Asie, Afriche, Americhe dal Nord e Americhe dal Sud; l'Europe e l'Australie a son invezit plui piçulis. Il 98% dal Antartic al è cuviert de glace, cuntun spessôr di almancul 1,6 km.
Come mediis, l'Antartic al è il continent plui frêt, plui sut e cun plui aiar, e e à la elevazion medie plui alte di ducj i continents[1]. Par vie de scjarsis precipitazions, fûr che su la cueste, l'Antartic al è in pratiche il plui grant desert dal mont. No son residents permanents, e chest continent nol à mai vût une popolazion indigjene. A rivin a vivi dome ciertis plantis che si son usadis e animâls, come pinguins, fochis, musclis, lichens e tancj gjenars di alghis.
Il non Antartic al ven dal grêc antarktikos (avtapktιkός), che al vûl dî "opost al Artic."[2] Ancje se i mîts e lis speculazions suntune Terra Australis ("Tiere meridionâl") a forin fatis za inte antichitât, la prime volte che il continent al fo viodût al è considerât inte spedizion russe di Mikhail Lazarev e Fabian Gottlieb von Bellingshausen, intal 1820. Purpûr, il continent al restà dismenteât pal rest dal XIX secul, par vie dal ambient ostîl, mancjance di risorsis e isolament.
Il tratât antartic al fo firmât intal 1959 di dodis paîs; al dì di vuê, al è stât firmât di cuarante cinc paîs. Chest tratât al proibìs ativitât militârs e gjavis di minerâi, ma sosten la ricercje sientifiche e protêç la ecozone dal continent. Al moment a son puartâts indevant esperiments di plui di 4000 sienziâts di diviers paîs e cun diviers obietîfs e interès.[3]
ReferencisModifiche
- ↑ National Geophysical Data Center. National Satellite, Data, and Information Service. Retrieved on 9 June, 2006.
- ↑ Liddell, Henry George and Scott, Robert (1940). ἀvtapktιkός. A Greek-English Lexicon. Clarendon Press. Retrieved on 12 February, 2006.
- ↑ Antarctica - The World Factbook. United States Central Intelligence Agency (2007-03-08). Retrieved on 2007-03-14.


text:
Progjets
ASTAHG Alpine Space Transnational Governance of Active and Healthy Ageing (Gjestion dal Spazi Alpin Transnazionâl sul invecjament atîf e in salût)
Descrizione
L’obietîf dal progjet ASTAHG al è chel di supuartâ la inovazion des politichis de Publiche Aministrazion focalizadis sul invecjament atîf midiant dal miôr coordenament des azions metudis in vore di diviers setôrs e di diviers nivei di gjestion (governance), par rispuindi aes esigjencis dal teritori.
La idee e je chê di frontâ in maniere transnazionâl la sfide dal invecjament de popolazion instaurant une cooperazion intersetoriâl e multi nivel, cul coinvolziment dal setôr public e privât par sburtâ bande modei inovatîfs.
Il progjet ASTAHG al vûl cirî di vê chescj risultâts:
- Creazion di un grup di lavôr transnazionâl componût di policiesmaker (o ben, cui che al decît e al oriente in merit aes politichis di davuelzi) e stakeholder (puartadôrs di interès) par definî strategjiis comunis;
- Creazion di un portfolio (publicazion di materiâl ilustratîf) di buinis pratichis di governance dal invecjament atîf;
- Creazion di un osservatori des inovazions (sociâls, di prodot e di procès) tignudis dai modei di gjestion (governance);
- Disvilup di un cuadri di riferiment (framework) che al meti in relazion i fatôrs clâf de eficience dai modei di gjestion (governance).


text:
Miercus 27 | Otubar 2021 | 944 AGNS de Patrie
Benvignûts “Glesie Furlane” e je un grop di cristians e furlans Cjale...
Ultimis notiziis e avîs
| 2005 | 2002 | 1973 | 1972 | antecedentis |
PUBLICAZIONS e DOCUMENTS
Multimedia
Atris Pajginis
Bibie in linie
Gjosuè
Cjapitul 5
LA CONCUISTE DE TIERE IMPROMETUDE
Circuncision dai fîs di Israel
5 1 Cuant che ducj i rês dai amoreus che a jerin a stâ di là dal Gjordan, a mont, e ducj i rês dai cananeus che a jerin a stâ in face dal mâr a vignirin a savê che il Signôr al veve suiadis lis aghis dal Gjordan denant di Israel fin cuant che no jerin passâts ducj, si sintirin a dispicjâsi il cûr e a pierderin dut il coragjo che a vevin denant dai israelits.
2 Tal fratimp, il Signôr i disè a Gjosuè: “Fasiti curtìs di claps spiçâts e torne a circuncidi i israelits pe seconde volte”. 3 Gjosuè al preparà i curtìs di clap e al circuncidè i israelits sul çuc di Aralot. 4 Il parcè che Gjosuè al fasè cheste circuncision al è chest: ducj i mascjos che a jerin saltâts fûr dal Egjit in grât di podê puartâsi une arme, a jerin muarts tal desert, pe strade, dopo che a jerin saltâts fûr dal Egjit. 5 Sicheduncje dute cheste int saltade fûr e jere stade circuncidude, ma la int nassude tal desert, pe strade, dopo che a jerin saltâts fûr dal Egjit, no ju vevin circuncidûts; 6 parcè che par corant’agns i israelits a vevin torseonât pal desert fin che dute la int no jere muarte, vadì ducj i oms saltâts fûr dal Egjit in etât di podê combati. No vevin volût scoltâ la vôs dal Signôr e il Signôr al veve zurât che no ju varès lassâts viodi la tiere che al veve zurât ai lôr vons di dânuse a nô, une tiere là che a scorin a riui lat e mîl. 7 Rivuart ai lôr fîs ju metè impen di lôr e a son chei che Gjosuè ju à circuncidûts: no jerin nancjemò no circuncidûts, parcè che no vevin rivât a circuncidiju par viaç. 8 Finît di circuncidi dute la int, si fermarin sul puest, tal campament, fin che a forin vuarîts. 9 Alore il Signôr i disè a Gjosuè: “Vuê us ài tirât vie il disonôr dal Egjit”. Al è par chel che i meterin non a di chel lûc Galgale, fint in dì di vuê.
Celebrazion de pasche
10 I israelits si camparin a Galgale e li a faserin la pasche, ai cutuardis dal mês, sore sere, te plane di Gjeric. 11 Tal indoman de pasche a mangjarin la robe di chê tiere, pan cence levan e spîs brustulîts, in chê stesse dì. 12 Tal indoman che a vevin mangjade robe di chê tiere, no colà altri la mane. I israelits, che no vevin plui la mane, a mangjarin in chel an robe de tiere di Canaan.
13 Gjosuè, che al jere dongje di Gjeric, al alçà i vôi e al viodè un om impilât denant di lui cu la spade sfodrade in man. Gjosuè i lè dongje e i disè: “Sêstu cun nô o cuintri?”. 14 I rispuindè: “Pononò! Jo o soi il sorestant des schiriis dal Signôr, e o soi rivât in chest moment”. Gjosuè si butà cu la muse par tiere, lu adorà e i disè: “Ce i disial il gno Signôr al so famei?”. 15 Il sorestant des schiriis dal Signôr i disè a Gjosuè: “Gjaviti i sandui dai pîts, parcè che la tiere che tu balinis e je sante”. E Gjosuè al fasè cussì.
Notis:
- 5,12 - La mane no cole altri parcè che il timp dal desert al è finît. Di cumò indenant al scomence il timp de sistemazion tune tiere dute lôr. E il prin spieli si lu à tal pan cence levan e tai spîs brustulîts, che si pò vêju dome lavorant la tiere.
- 5,13 - A son fruçons di une tradizion vielone e aromai pierdude. La concuiste de tiere di Canaan e je viodude tant che une imprese personâl dal Signôr. Stralusint il paragon cu la vision dal baraçâr di Mosè (Es 3,5; 19,12).


text:
… il killer cidin
L’amiant al è stât un materiâl une vore doprât intes costruzions fintremai il 1992 cuant une leç e ‘nd improibive la produzion e la lavorazion ma no la vendite. La sô pericolositât par la salût e jere cognossude fin dal ’30 cuant in Gjermanie a forin fats dai studis indulà si pandeve che al jere un tuessin. Ma cun dut che si saveve che al jere pericolôs si è lât indenant a doprâlu in dut il paîs fin ai agns ’90. E cumò in plui dal problema de malatie che e à colpît ducj chei che a ‘nd son stâts esponûts, si zonte ancje il probleme di cemût smaltîlu.
Di fat a son ancjemò cetancj i lûcs, plui o mancul grancj, che bisugnarès bonificâ. Nô, intal nestri piçul, o podìn dâ un jutori pandint la sô presence, in particolâr in chei câs che a puedin deventâ un pericûl par la int o par il teritori.
Lis fotos, che si cjatin intai coments, a mostrin la situazion indulà al è stât cjatât chest materiâl cetant nereôs, tacant da Punta Sdobba a Fossalon di Grau – GO, indulà si cjate un piçul borc propit inte Riserve Natural de Fôs dal Lusinç, un puest visitât dispès dilunc vie il fin di setemane de int che e à a cjâr la nature.
Se us capite di cjatâ amiant/eternit bandonât intai cjamps o di intivâsi in fabricâts che lu doprin e a son mâl tignûts, viodêt di pandilu cun cualchi foto, visantsi di dî indulâ si cjate il lûc.
Look at… the photos: Amianto in Friuli


text:
Eni
Quint Eni (par latin Quintus Ennius; Rudiae, 239 p.d.C. - 169 p.d.C.) fo un poete antîc roman.
BiografieModifiche
Al nassè, forsit di siôrs, tal 239 p.d.C. a Rudiae, dongje Lecce, là che a si messedavin lis culturis e lis lenghis osche, vadì de int italiche che e viveve in chê regjon, greghe e latine. Biel che al jere soldât te seconde vuere puniche in Sardegne, al cognossè Caton maiôr, che al tornave a Rome de Afriche; chest lu cjapà su e lu puartà a Rome par fâlu cognossi ai sorestants e ai leterâts de capitâl. Difat Eni vignì amì di patrizis, ma di chei de bande contrarie di Caton, chei dal partît dai riformadôrs, e soredut cui Sipions e cun Marc Fulvi Nobiliôr, che ur dedicà a Sipion l'african il Sipion, e a Nobiliôr une tragedie, la Ambracia: cuant che chest le a scombati cuintri dai Etolis, tal 189 Eni lu compagnà e scrivè il dram; robis cussì no jerin nancje inmaginabii pai Romans di tai antîc come Caton, che difat al cjapà scandul. Il fi di Marc, Quint Fulvi Nobiliôr, che i fo amì ancje a lui, i fasè vê la suditance e ancje un teren dongje Pesar. Al murì tal 169, juste dopo vê dât fûr la tragedie Thyestes (Tiest).
Il stîl e lis ideisModifiche
Eni fo unevore impuartant pal troi de leterature e ancje de culture latine, une vere svoltade: al veve supât plui di ducj il spirt de culture orientâl, vadì elenistiche, e mostrà chê vie al mont roman. Al jere il timp che la culture tradizionâl di Rome, chê incjarnade di Caton il censôr, scomençave a cjatâsi in pericul pe influence che e venive di jevât e la clape dai Sipions, cun Eni che al jere il prin, tirave di chê bande. La culture alessandrine che al veve tant supât Eni jere chê baroche de finece, dai artifizis, de elegance, de atenzion pal spirt dal omp come individui e no dome come membri de societât, dal esaltament dai individuis straordenaris e de identificazion dal stât cuntun omp, là che pai tradizionaliscj l'individui al veve di anulâsi al servizi dal stât e la rafinatece nol podeve implicâ che l'indebiliment dal omp, che al veve invezit di stâ simpri salt par fâ il ben di ducj.
Lis oparisModifiche
Ve lis oparis plui impuartantis di Eni:
- disenûf tragediis ambientadis in Grecie: inspiradis a Euripit, a jerin, come chês dal poete grêc unevore patetichis.
- doi cun personaçs romans: lis Sabinae (Lis Sabinis) e la Ambracia, che al scrivè par incensâ il concuist de citât di bande dal so amì Marc Fulvi Nobiliôr, che al le cun lui fin in Etolie par viodi ce che al faseve e parâlu tal dram.
- doi comediis, ma no masse bielis (Volcaci Sedigit te sô classifiche dai miôrs autôrs di comediis lu incjantone tal ultim puest, disint di vêlu fat parcè che Eni jere masse vecjo; no o crodìn che e sedi lade cussì, parcè che a son poetis antîcs avuâi che a stan in puescj plui plaidevui: lu varà dit par rispiet).
- Annales (Anâls): un poem che e cjante dute la storie di Rome. Al fo une vere svoltade pe poesie latine, sedi pe ideologie, par dutis lis robis scritis tal cjapitul chi sore, sedi pal stîl: a son dutis lis finecis e i artifizis barocs dal alessandrinisim e al è scrit in esametris, il viers che, cjapât diretementri de poesie greghe, al sarès deventât chel plui tipic ancje de chê latine. Bisugne dî che, ancje se Eni al jere galandin e al stave ben atent a la maniere che al scriveve e al dispreseave i poetis latins plui antîcs par jessi gros e tuntars, la tecniche dai siei esametris, stant che al jere un viers gnûf pe lenghe latine, no je disgresade propite dal dut. Il baroc elenistic te poesie di Eni si sint unevore fuart, soredut tes aliterazions; ve un esempli: at tuba terribili sonitu "taratantara" dixit (ma la trombe disè cuntun sun di vê pôre "taratantara"). Al è innomenât il proemi, là che, cjapant inspirazion di chel dai Aìtia (Resons) di Calimac, cha al jere un dai siei plui preferîts, al diseve di jessi l'erêt di Omêr; cundifat, al voleve jessi l'Omêr e il Calimac dai latins, vadì chel che al met su la poesie e chel plui rafinât di ducj.
- Sataris cun metris diviers e forsit ancje cun tocs in prose: a fevelavin di un grum di robis diviersis. A son lis primis di dute la leterature latine e a cjapin la inspirazions di Calimac.
- Scipio (Scipio), là che al incensave l'African maiôr.
- Epicharmus (Epicarmi), inspirât ae filosofie di Pitagore e Empedocli, là che al afirmave che i dius a son simbui de fuarcis de nature.
- Evemer (Evemerus), inspirât ancje lui a Pitagore, là che al dîs che te isule di Panchee e je une inscrizion che e palese che i dius son omps mortâi che a son stâts considerâts deitâts dai altris omps.
- Protrepticus (Esortazion), cun precets morâi.
- Sota (Sotade), poemut licenziôs.
- Hedyphagetica (Deliciosetâts), che al fevelave di bocjadis e mangjativis golosis.
BibliografieModifiche
- Paolo Fedeli, Storia letteraria di Roma, Napoli, Ferraro, 2004
- Ettore Paratore, Storia della letteratura latina, Bologne, Sansoni, 1957
Leams esternisModifiche
- Ènnio, Quinto, treccani.it